Видео дарслар, видео курслар\nКўришлар сони: 155\nИш, таълим, ҳордиқ, мулоқот – бугун буларнинг барчаси компьютер билан боғлиқ бўлиб қолмоқда.\nКомпьютер кундалик ҳаётга қанчалик чуқур кириб бормасин, унинг умумий саломатликка, хусусан, кўриш органларига салбий таъсири ҳақида ҳам унутмаслик керак.\nКомпьютер кўриш синдроми\nКомпьютердан узоқ ва давомли фойдаланиш натижасида «компьютер кўриш синдроми» юзага келади. Фаолияти компьютер билан боғлиқ бўлган ҳар кимда кузатиладиган бу синдром кўзларда чарчоқ, қизариш, қум қадалгандек ҳиссиёт, қуруқлик ва санчиқ, кўриш қобилиятининг хиралашуви, қичиш, бош ва бўйинда оғриқ, иш куни якунидаги чарчоқ каби белгилар билан намоён бўлади.\nКомпьютердан фойдаланишда базавий қоидаларга риоя қилмаслик эса бу синдромнинг пайдо бўлиш эҳтимолини оширади.\nКомпьютердан фойдаланишда диққат қаратиш керак бўлган қоидалар:\nмонитордан 50-60 см узоқликда бўлиш;\nҳар 45 дақиқада кўзга дам бериш ва кўз гимнастикасини бажариш;\nмониторнинг ёруғлик, контраст созламаларини тўғри ва қулай тарзда белгилаш;\nбир хил ҳолатда узоқ вақт ўтирмаслик;\nмониторнинг кўз билан бир кесимда жойлашуви (кўздан баландда ёки пастда бўлмаслиги керак);\nдисплей ва иш жойида чанг тўпланиб қолмаслигини назорат қилиш;\nкўзни юмиб-очмай узоқ тикилишни камайтириш;\nиш хонасининг ўта қоронғи бўлмаслигини таъминлаш даркор.\nКомпьютер кўзга қандай таъсир қилади?\nКомпьютердан фойдаланишда кўриш фокус масофаси жуда кам ўзгартирилади ва кўз кам очиб-юмилади. Натижада кўриш органлари мушаклари зўриқади ва кўз соққаси етарлича намланмайди, бу эса кўзда ёқимсиз қуруқлик ва чарчоққа сабаб бўлади.\nШунингдек, барча электрон ускуналар сингари компьютердан ҳам электромагнит тўлқинлар тарқалади. Компьютер қанчалик замонавий бўлмасин, кўк ва бинафшаранг спектр нурларининг кўплиги боис кўзда зўриқиш ҳосил қилади.\nКомпьютердан кўзга етадиган зарарни минималлаштириш мақсадида махсус компьютер кўзойнакларидан фойдаланиш тавсия этилмоқда.\nҲимоя кўзойнаги чиндан фойдалими?\nКомпьютерлар учун мўлжалланган ҳимоя кўзойнаги чиндан фойдалими ёки кераксиз атрибут – жуда баҳсли масала.\nИшлаб чиқарувчилар ва баъзи фойдаланувчилар кўзойнакларнинг таъсирини ижобий баҳолашса, уни кераксиз даҳмаза деб ҳисобловчи, ҳатто бош оғриғи, кўздаги ноқулайликка сабаб бўлишини таъкидловчилар ҳам бор.\nМоҳиятан, компьютер ҳимоя кўзойнаклари электромагнит тўлқинларини нейтраллаштиради, дисплей юзасидаги ёруғликнинг жимирлашини йўқотади, кўзга ортиқча юклама бўладиган бинафшаранг ва кўк нурларни кесади.\nБуларнинг барчаси кўзойнак линзасидаги махсус ҳимоя қобиғи ҳисобига амалга ошади.\nФаолияти компьютер билан боғлиқ бўлган ҳар қандай шахс бу кўзойнаклардан фойдаланиши мумкин. Айниқса, офис шароитида ишловчилар ва талабалар орасида улардан фойдаланиш оммалашган.\nУмуман олганда, ҳимоя кўзойнакларининг ҳар бир шахс учун фойдаси индивидуал. Натижа – шахс кўриш тизимининг ўзига хослиги, компьютердан фойдаланиш қоидаларига риоя қилиш, ташқи омиллар (хонанинг ёруғлиги, компьютернинг жойлашуви) кабиларга боғлиқ.\nБу оптик восита компьютернинг салбий таъсиридан юз фоиз ҳимоя қилиши кафолатланмаган бўлса-да, зарарни қисман нейтраллаштиради: кўздаги чарчоқ ва зўриқишни камайтиради, компьютерда узоқ ишлаш натижасидаги бош оғриғи ва ҳолсизликни минималлаштиради, ёруғликка таъсирчанлик, кўздаги ачишишни йўқотади.\nҲолатга мажмуавий ёндашганда – ҳимоя кўзойнакларини тақиш баробарида компьютердан фойдаланишда юқорида қайд этилган қоидаларга риоя қилгандагина ижобий самарага эришиш мумкин.\nКўзойнакни қандай танлаш керак?\nКўзойнак диоптрияли ёки диоптриясиз бўлиши мумкин. Кўриш органида узоқни ёки яқинни кўра олмаслик сингари аномалиялар бўлганлар учун диоптрияли кўзойнак тавсия этилади. Шунинг учун ҳимоя кўзойнакларини танлаш ва харид қилишдан аввал кўз шифокори – офтальмолог билан маслаҳатлашиш, кўз ҳолати ҳақида маълумотга эга бўлиш лозим.\nКўзойнакни нотўғри танлаш нафақат ундан фойдаланишда ноқулайлик, балки кўриш қобилиятининг ёмонлашувига ҳам сабаб бўлиши мумкин.\nБундай кўзойнакни харид қилишда:\nтутқич (оправа)нинг қулайлиги ва сифати;\nлинзанинг тури ва сифати;\nдиоптриянинг бор-йўқлиги (кўздаги аномалиялардан келиб чиққан ҳолда индивидуал асосда танланади);\nҳимоя қобиғининг борлиги;\nтонировка (қорайтирилган линза) даражасига ҳам эътибор қаратиш керак.\nҚуйидаги тавсияларни ҳам эътибордан қочирмаслик зарур:\nКомпьютердан фойдаланиш жараёнида қуёш нурлари таъсири юқори бўлганда ёруғлик жимирлашига қарши полароид кўзойнаклардан фойдаланиш керак.\nМонитор ёруғлиги юқори бўлганда, ёруғлик даражаси тез-тез ўзгариб турадиган шароитда оч рангдаги линзаларга эга кўзойнак тавсия этилади.\nТонировкали (қорайтирилган) кўзойнаклар кўк спектрдаги қисқа тўлқинли нурларни тўсиб қолади.\nКомпьютерда асосан матн билан ишловчилар контрастни кучайтирувчи, ёруғликни юмшатувчи моделларни танлаши мақсадга мувофиқ.\nГрафика билан ишловчиларга эса ранглар узатмасини яхшиловчи кўзойнаклар тўғри келади.\nКўк нурни тўсувчи кўзойнаклар. Фойдалими ёки фақат алдамчи?\nот Bahromjon Soliev\nИюн 23, 2020 Bahromjon Soliev\nWindows 10 ни ўрнатгандан сўнг ўзгартирилиши зарур бўлган созламалар\nОкт 3, 2020 Bahromjon Soliev\nФигма ёки Фотошоп? Бошловчилар учун қайсиниси?\nОкт 2, 2020 Bahromjon Soliev\nWindows 10 да микрофонни қандай ўчириш керак?\nИюн 25, 2020 Bahromjon Soliev\nИнструктор учун регистрация\nФойдаланувчилар учун регистрация


13:05 03.09.2020 (Янгиланган 13:29 03.09.2020)\nЯгона валюта жорий этиш айрим ЕИ жанубий мамлакатлари иқтисодини савдо сотиқда пайдо бўлган ассиметрияни мувофиқлаштириш имконидан маҳрум қилган эди.\nТОШКЕНТ, 3 сен - Sputnik. Мюнхендаги бозорлар интеграцияси ҳамда иқтисодий сиёсат институти кичик иқтисодчиси Юрий кофнер Sputnik мухбири билан бўлган суҳбатда Евроосиё иқтисодий иттифоқи мамлакатлари ягона валюта жорий этилишидан қандай ютуқ ва йўқотишлар кўриши мумкинлигини айтиб берди.\nМутахассис фикрига кўра, ягона валюта жорий этилиши биринчи ўринда мамлакатлар орасидаги савдога таъсир қилади, чунки халқаро трансакциялар учун олинадиган харажатлар йўқолади.\n“Масалан, 2019 йилда ЕОИИ давлатлари орасида ўзаро савдонинг 26%и доллар ва еврода амалга оширилган. Бу асосан энергия манбаалари учун тўловлар. Иккинчидан, Итифоқнинг ички савдосида ҳам сезиларли ассиметрия (бир томонга оғиш) мавжуд: Россия асосий экспорт қилувчи бошқа давлатлар эса – асосан Россиядан импорт қилиш билан шуғулланади. Энергия манбаалари савдосини ҳисобга олмаганда ҳам, иттифоқдошларнинг Россия билан товар алмашув баланси ҳам салбийдир”, - дейди Кофнер.\nШу ўринда Кофнер Европа Иттифоқининг тажрибасини келтириб ўтди. У ерда ягона валюта киритилганидан сўнг иқтисод ҳажми кичик бўлган мамлакатлар савдо-сотиқда юзага келган ассиметрияни валюта курслари ёрдамида мувофиқлаштириш имкониятидан маҳрум бўлишган эди. Бунинг оқибатида Европа Иттифоқининг жанубий мамлакатлари иқтисоди касодга учраган эди.\nШу билан бир вақтда, эксперт Иттифоқ доирасида доллардан воз кечиш муҳимлигини, унинг ўрнига ягона тўлов бирлиги, ёки электрон тўлов тизими жорий этилиши кераклигини таъкидлади. Иттифоқ тўлов тизими халқаро тўлов тизимларига боғлиқ бўлмасилиги мумкинлиги ҳам айтиб ўтилди. Мисол учун Россиянинг "МИР" тўлов тизими асосида ташкил қилиш мумкин, деди эксперт.\nЭксперт фикрига кўра, ЕОИИда ягона валюта тизими ташкил қилишдан олдин Иттифоқ Марказий банклари орасида ўзаро клиринг тизимини ташкил қилиш керак. Шунингдек, келишилган макроиқтисодий конвергенцияни жиддий равишда бузган Иттифоқ аъзоларига нисбатан санкциялар ҳам жорий этилган бўлиши керак.\nАлбатта, ягона валюта жорий этишдан олдин банк, суғурта ва биржа соҳаларида ЕОИИнинг ягона бозорлари ташкил қилинган бўлиши керак.\nЮрий Кофнер ҳисоб-китобига кўра, ЕОИИ ҳудудида ягона валюта жорий этилиши ўзаро савдо-сотиқ ҳажмини 6%га ва аъзо давлатлар ЯИМини 0,1%га оширган бўлар эди. "Бу албатта ёмон эмас, лекин бошқа томондан қараганда унчалик кўп ҳам эмас", - дейди эксперт.\nМутахассис тўлиқ фикрини Спутник подкастида тингланг.\nЭксперт рассказал о преимуществах и недостатках единой валюты в ЕАЭС


O‘zLiDeP фаоли 100 нафар сардобалик ёшларни иш билан таъминлади | O'zLiDeP\nO‘zLiDeP фаоли 100 нафар сардобалик ёшларни иш билан таъминлади\nO‘zLiDeP Сирдарё вилоят Кенгаши Ёшлар билан ишлаш бўлими Сардоба туман Кенгаши билан ҳамкорликда “Тадбиркорлик – давр талаби” мавзусида тадбир ташкил этди. Дастлаб тадбир иштирокчилари Пахтаобод шаҳарчасидаги “Friend's in Sardoba” масъулияти чекланган жамияти фаолияти билан танишди.\nКорхона раҳбари Мавжуда Абдуғаниева “Yoshlar – kelajagimiz” жамғармасидан ажратилган 200 миллион сўмлик кредит эвазига замонавий ускуналар олиб келиб қишлоқ шароитида қандолатчилик маҳсулотларини ишлаб чиқариш цехини ташкил этган. Ҳозирда 10 нафарга яқин аёллар меҳнат қилаётган қандолат цехида 12 турдаги маҳсулот ишлаб чиқарилади. Цехда ишлаб чиқарилаётган маҳсулотларга Гулистон, Жиззах ва Сардоба туманларида харидоргир. Шунингдек, МЧЖ қошида 2 та савдо дўкони ишлаб турибди.\n- Пахтаобод қишлоқ хўжалиги касб-ҳунар коллежини тамомлагач, қандолатчилик цехида иш бошладим, - деди Азиза Соатова. - Шу ерда ишлаш жараёнида қандолат маҳсулотлари тайёрлаш сир-асрорларини ўз ишининг устаси Наргиза Ҳасановадан ўргандим.\nТаъкидлаш керак, тадбиркор келгусида фаолиятини кенгайтириб, макарон ишлаб чиқариш цехини ташкил этмоқчи.


“ОҢТҮСТІК” МСМ ярим йилда 2000га яқин лойиҳани қўллади\n“ОҢТҮСТІК” минтақавий сармоявий маркази 8 йилдан буён вилоят фуқароларига имтиёзли кредит бериш орқали тадбиркорларга мадад бериб келмоқда. Бугунгача компания 48,8 млрд. тенгелик 16240та лойиҳани молиялаштирган.\nНатижада вилоятимиздаги 16 мингдан зиёд тадбиркор ўз бизнесини очиб, юксалтириш учун компаниядан молиявий кўмак олган. Амалга оширилган лойиҳалар доирасида 40907 янги иш ўринлари барпо этилган.\n“ОҢТҮСТІК” МСМ ўзининг шўъба корхонаси “Ырыс” микромолия ташкилоти билан бирлашиб, йил бошидан бери 4,9 млрд. тенгени ташкил қиладиган 1903 лойиҳани молиялаштирган. Натижада 3994 янги иш ўринлари очилади.\nМолиялаштирилган лойиҳаларнинг 56,3 фоизи чорвачиликни ривожлантиришга йўналтирилган. Ушбу йўналишда 2,75 млрд. тенгени ташкил қиладиган 941та лойиҳа молиявий қўллаб-қувватланмоқда. Бундан ташқари, кўкламги дала ишларини юритиш ва экинчиликни ривожлантириш борасида 1,7 млрд. тенгега 894 лойиҳа, иссиқхоналар барпо этиш бўйича 148,2 млн. тенгега 41та лойиҳа молиялаштирилиб, 128,2 млн. тенгени ташкил қиладиган 7 қишлоқ хўжалик техникаси лизингга берилган.\nАйтиш жоизки, компания ўзининг бир қанча афзалликлари билан ажралиб туради. “ОҢТҮСТІК” минтақавий сармоя марказидаги устама ҳақ миқдори 7-8 фоизни ташкил этади ва кредитни расмийлаштириш борасида қўшимча тўловлар, комиссиялар олинмайди. Насияга олинган пулни қайтариш жадвали ҳар бир тадбиркор учун алоҳида кўрилиб, қулайлик билан берилмоқда. Қишлоқ ерлардаги кўчмас мулк, пахса уйлар ҳам бозор нархида баҳоланиб, гаровга олинади. Шунингдек, қишлоқ аҳолисига қулай шароитлар яратиш мақсадида ҳар бир туман марказида ташкилотнинг минтақавий бўлими фаолият юритмоқда.\nШоҳиста ТОШПЎЛАТОВА, 2017-07-21, 18:45 173


Лола Сайфий Москвани “инсоний кийинтиряпти”\nМосква марказидаги Твер кўчасида жойлашган музейда ўзбек дизайнери Лола Сайфийнинг “Инсоний кийим” номли кўргазмаси очилди. Кўргазмага йўқотилган вақт соғинчини ифодаловчи ўзбек нақшлари билан безалган кийимлар қўйилган.\nЛола Сайфийнинг “Инсоний либос” коллекцияси олти йилдан бери Тошкент, Олмаота ва Бишкек шаҳарларида намойиш қилиниб, мухлислар эътиборини қозонган.\n“Озодлик” мухбири Москвадаги кўргазмаси муваффақиятли бўлган Лола Сайфий билан суҳбатлашди.\nАввалига у ўзи ҳақида маълумот берди.\n“Мен 1996 йилда Тошкент театр ва рассомлик институтини тугатдим. Меъморий обидаларни таъмирлаш факультетида таҳсил олдим. Ўзим 1955 йилда Тошкентда туғилганман. 1995 йилда халқаро мастер-класс фестивалида қатнашдим. Кейин Германия, АҚШ ва Россиядаги кўргазмаларда иштирок этдим. 2001 йилда Тошкентда ўтказилган муқобил либослар кўргазмасида бош совринни олганман. Ҳозир Москвадаман, “Инсоний либос” галереяси раҳбариман”, - деди Лола Сайфий.\nУ санъатга қизиқиши болаликдан мерослигини айтар экан: “Кичкиналигимда қўғирчоқларга кийим тикар эдим. Турли латта-путталарга ўч эдим. Кейин ўзимга кийим тикиб кўрдим. Синфдошларимга атаб ҳам кийимлар тикдим. Кейин бу қизиқиш бора-бора ҳаëт маслагимга айланди ва “Инсоний либос” галереясини очдим”, - деди.\nНега бу галереяга “Инсоний либос”, деб ном қўйилган?\n“Бу калима одамлардай кийиниш истагини ифода қилади. Биласизми, мен ўсган даврда қачон одамлардай кийинарканмиз, деган орзу ҳукмрон эди”, - дейди дизайнер.\nГалерея тамғасида учта одамча шакли бор.\n“Балки бунда эркак, аëл ва маъшуқа, деган маъно ҳам бордир, балки уч ирқни тамсил қилар бу уч одамча. Қора, оқ ва сариқ ирқ вакилларини. Қандай талқин қилсангиз, бу сизга ҳавола. Икки одам ëнига учинчиси қўшилар экан, бу кўпайишни англатади. Халқ десак ҳам бўлаверади”, - дейди Лола Сайфий.\nЛибос рассомлари билан суҳбатлашсангиз, улар учун икки омил илҳом манбаи эканини айтади. Биринчи омил, қамоқхоналардаги маҳбуслар ва вокзаллардаги иркит уйсизларнинг кийиниш тарзи. Баданга тату тушириш, жулдурвоқи кийимлар, скелет тарзидаги маржонлар...\nИккинчи омил эса Фрейд айтган “асосий инстинкт”, яъни шаҳвоний туйғулар. Қорин ва кўкракларнинг очиб қўйилиши, пуштиранг пайпоқлар, шим ичидан ички кийимларнинг кўриниб туриши ва ҳоказо.\nЛола Сайфий эса ўзининг илҳом манбаи рангтасвир ва халқ амалий санъати эканини таъкидлади.\nБалки сиз қашшоқлик гирдобига ботган ва кундан-кун юпун кийинаëтган ўзбек халқи ҳам одамлардай кийинсин, деган истакдан келиб чиқиб ижод қилаëтгандирсиз?\n“Биз ҳеч кимни танқид қилмоқчи эмасмиз. Биз галереяни очаëтганимизда ўзбекларни ўзбеклар кийинтирсин, деган мақсадни олдимизга қўйган эдик. Шу пайтгача биз ўрисларга тақлид қилиб кийиндик, ҳозир Европага тақлид қиляпмиз. Ўзимизча кийинсак бўлмайдими!? Камбағаллик ҳақида гапирсак, духоба ва хонатласдан тикилган кийимлар Ўзбекистонда анча арзон туради. Бу танлаш билан боғлиқ муаммо. Одамлар элдан чиқмасдан кийинишни маъқул кўради”, - дейди Лола Сайфий.\nТошкентда кишилар қора рангли кийимларни хуш кўришар экан. Ҳукумат мулозимлари, қамоқхона маҳбусларидан тортиб кино юлдузларигача қора рангли кийимда юради. Бунинг боиси нима? Лутфий айтганидек “қоралуқ”дан бошқа ранг ҳам борми?\n“Бу Ўзбекистондагилар кўнглидаги ҳолат бўлса керак. Мен бу ҳолат ўзгаришини ва ўзбеклар сариқ, қизил, зарғалдоқ, мовий ва бинафша ранг кийимлар кийишини истайман”, - дея жавоб қайтарди дизайнер.\nРассомлар қишлоқда туғилиб, Парижда ўлади, деган ибора бор. Лола Сайфийга Москвада ишлаш имконияти яратилди. Энди у Москвада қоладими ёки Тошкентга қайтадими?\n“Мен Тошкентни қишлоқ, демаган бўлар эдим. Тошкент ажойиб шаҳар”, - дейди Лола Сайфий.\nКейинги пайтларда милиция ходимлари ҳаддан ташқари кўп бўлгани учун шаҳар “Тошмент”, деган ном ҳам олди.\n“Биласизми, бу вақтинчалик ҳолат. Тошкент икки минг йилик тарихга эга шаҳар. Бу шаҳарнинг миршаблар билан тўлиб-тошгани ўткинчи ҳолат. Вақти келиб, ҳақиқат ўз ўрнида қарор топади. Кесилган дарахтлар ўрнида янгилари кўкаради. Ҳеч бир нарса Тошкентнинг дўстона ва талантларга марҳабо, деяëтган руҳини синдира олмайди”, - дея суҳбатни якунлади ўзбек дизайнери.


Юртимизда Кореянинг «E-Health» электрон соғлиқни сақлаш тизими жорий этилади\nYurtimizda Koreyaning «E-Health» elektron sog'liqni saqlash tizimi joriy etiladi\nТашкент, Узбекистан (UzDaily.uz) – Аввал хабар берганимиздек, шу кунларда Ўзбекистон Республикаси соғлиқни сақлаш вазири Алишер Шадманов бошчилигидаги мамлакатимиз делегацияси Корея Республикасида бўлиб турибди. Ташрифдан кўзланган мақсад соғлиқни сақлаш тизими ва фармацевтика саноатини ривожлантиришда икки томонлама ҳамкорликни мустаҳкамлашдан иборат.\nТашриф доирасида Ўзбекистон Республикаси соғлиқни сақлаш вазири Алишер Шадманов Корея Республикаси Соғлиқни сақлаш ва ижтимоий таъминот вазири Пак Нинг Ху билан учрашди. Мулоқот чоғида томонлар икки давлат раҳбарларининг яқинда бўлиб ўтган учрашувлари мамлакатларимиз ўртасидаги муносабатларни янада ривожлантиришга катта туртки бўлганини таъкидлашди. Юртимиздаги фармацевтика саноатининг инвестицион жозибадор жиҳатлари ҳақида батафсил маълумот берилди. Жумладан, инвесторлар учун қулай шарт-шароитлар ва имтиёзлар яратиш, хусусан, мамлакатимиздаги фармацевтика эркин иқтисодий зоналари ҳудудида маҳсулотларни ишлаб чиқариш учун кенг имкониятлар яратилаётганлиги қайд этилди.\nШунингдек, учрашувда тиббиёт ва фармацевтика соҳасидаги инвестициявий лойиҳаларга эътибор қаратилди. Жумладан, Ўзбекистонда рентген аппаратларини ишлаб чиқарадиган «Listem-Fergana» МЧЖ қўшма корхонаси ташкил этилди. Шунингдек, Корея Республикасининг «Dalim Biotech» ва «Yuhan» компаниялари билан ҳамкорликда дори дармон маҳсулотларини ишлаб чиқаришни ташкил этиш борасидаги лойиҳалар ҳам муваффақиятли амалга оширилаётгани эътироф этилди.\nБундан ташқари, томонлар Корея Республикасининг дори воситалари ва тиббий буюмлар учун «DUR» (DrugUseRecord) маркалаш тизими тажрибаси билан танишди. Ушбу тизимнинг ноёблиги шундаки, унинг ёрдамида маҳсулотнинг ишлаб чиқарувчидан истеъмолчигача етиб бориш жараёни кузатиб борилади. Шунингдек, Корея Республикасининг тиббий суғурта ва «E-Health» электрон соғлиқни сақлаш тизими тажрибасини мамлакатимизга татбиқ этиш масалалари муҳокама этилди.\nМузокаралар якунида икки мамлакат соғлиқни сақлаш вазирлари тиббиёт соҳасида ҳамкорлик тўғрисида ўзаро англашув меморандумини имзоладилар. Шунингдек, Ўзбекистон соғлиқни сақлаш вазирлиги ҳамда Корея Республикасининг формацевтика ва биофармацевтика ишлаб чиқарувчилари ассоциацияси ўртасида англашув меморандуми имзоланди.\nУшбу ҳужжатлар фармацевтика саноатини ривожлантириш ва соҳага инвестицияларни кенг жалб этиш, ишлаб чиқариш ва илмий-тадқиқот марказларини юртимизда ташкил қилиш борасидаги ҳамкорликни янада мустаҳкамлашга асос бўлади.\nМанба: Соғлиқни сақлаш вазирлиги Жамоатчилик билан алоқалар бўлими.


"Навбаҳор"нинг молиявий муаммоларига қачон барҳам берилади? / CHAMPIONAT.asia\n"Навбаҳор"нинг молиявий муаммоларига қачон барҳам берилади?\n09 май 08:36\nОлий лиганинг 7-туридан сўнг турнир жадвалида 6-ўринда бораётган "Навбаҳор"дан мухлислари миннатдор бўлса арзийди.\nЧунки моддий жиҳатдан нисбатан ўзидан кўра барқарор бўлган клублардан анча илгарилаб кетган лочинлар гарчи моолиявий томондан ўз вақтида рағбатланмаётган бўлсада ҳар бир учрашувда жиддий курашмоқда. Ёдингизда бўлса мамлакат Кубоги 1/16 финал босқичи ўйини олдидан "Навбаҳор"нинг 5 нафар асосий таркиб футболчисини майдонга тушиши таъқиқланганди. Чунки ПФЛга бадал пули ўтказиб берилмагани учун шундай жазо қўлланилганди.\nУшбу муаммо ҳанузгача бартараф этилмаган. Бу кетишда ПФЛ янада кескин чора кўриши аниқ. Олинган маълумотларга кўра "Навбаҳор"да бу йил пул йўқ эмиш.\nФутболчилар жорий йил ҳисобидан ҳалигача бирорта ҳам ойлик олишмаган. Ўзини номини сир сақлаши шарти билан бизга маълумот берган шахснинг айтишича, футболчилар 1-2та ўйинга мукофот пулидан ташқари бошқа ойликларни олишолмаяпти. Бош мураббий Бахтиёр Ашурматов йил бошида жамоага етакчи ва шу билан бирга номдор ўйинчиларни деярли текинга олиб келганди. Аммо молиявий муаммолар кўпайиб бораётгани ҳам мураббий ва футболчи ўртасидаги муносабатни илиқлигига салбий таъсир ўтказиб қўйиши мумкин.\nШундай муаммолар бўлсада жамоанинг 6-ўринни эгаллаб тургани бир томондан кишини хурсанд этмай қолмайди. Албатта бунда мураббийнинг роли катта. Аммо молиявий муаммолар бартараф этилмас экан, бу натижани ушлаб туриш осон бўлмайди. Бу кетишда жамоа иккинчи даврада тарқалиб кетиш ҳавфи ҳам борлигини айтиб ўтиш керак. Ўзингиз ўйланг натижа яхши бўлса-ю, раҳбарият томонидан шунга муносиб равишда рағбат бўлмаса кимнинг ҳам жамоада қолгиси келади. Бундай пайтда бош мураббийга ҳам осон эмас. Футболчиларни руҳий томондан минг зўр тайёрламасин, барибир моддий жиҳат биринчи ўринга чиқади. Ахир ким ҳам қуруқ раҳмат ёки мақтовга ишлагиси келади.\nОлган маълумотларимизга кўра, ПФЛ ҳисоб рақамига ҳалигача бадал пўли ўтказилмаган. Кўрамиз ПФЛ "Навбаҳор" клубига яна қанча муддат бераркин. Ёки наманганликлар қачон бадал пулини тўлиқ ўтказиб бераркин.


Ошпазнинг хайирсиз соқоли « Ўзбекистон Халқ Ҳаракати\nОшпазнинг хайирсиз соқоли\n08 April 2017 - 20:07\n– Ўтган шанба куни Риштон ҳокимлигидаги халқ қабулхонасида бўш иш ўринлари таклиф қилишди. Вилоят ҳокими ҳам келган экан. Мен борсам, туман ҳокимимиз ана “кремлёвский повар” келди деб, қаршилади. Кейин мен ичкарига кирдим ва борини айтдим. Мен Кремлда ҳам овқат тайёрлаганман, ҳамма миллатнинг овқатини пиширишни биламан, менга ҳукумат ошхонасидан иш топишга ёрдам беринглар, дедим, дейди ошпаз.\n– Сизга кредит берсак, ўзингиз ресторан очсангиз, дейишди. Хурсанд бўлдим, майли жоним билан, дедим. Лекин шу пайт вилоят ҳокими Шуҳрат Ғаниев ўрнидан туриб келди-да, бу нима деб қўли билан иягимни кўрсатди. Мен соқолимни айтаётганини тушундимда, бу “эспаньолка” дедим. Ҳоким яна ғазаб билан яна сўради, мен яна буни номи “эспаньолка” дедим. Шунда ҳоким, соқолни олсангиз ва қачонки бизга ўхшаб одам шаклида бўлиб келсангиз ўшанда кредит оласиз, деди. Жаҳлим чиқиб, шартта у ердан чиқиб кетдим, дейди Шерзод Мадаминов.\n– У ерда одам кўп эди, халқ бор эди, халқ. Ахир бу соқол менинг ҳужжатларимда бор, 2013 йилда хавфсизлик мени обдон текшириб, соқол қўйишга рухсат берган. Энди мени кўрган одам, ҳалиям одам бўлмадингизми, деб куляпти. Кўрдингизми, сизни раҳбар пастга уриб таҳқирласа, ҳамма шу ишни қилар экан. Ҳокимни судга бермоқчи эдим, лекин ҳоким билан судлаша оладиган адвокат топмадим. Ҳаммаси қўрқади, унга қарши бориб бўлмайди, дейди. Мен шунча жойда, Россияларда ишлаб юриб ҳеч ким мени бунчалик ҳақорат қилмаган, дейди ошпаз.\n– Шу одамнинг фирмасида бир французнинг қўлида ишладим. Уч марта Кремлдаги тадбирларга овқат тайёрлашда иштирок этдим. Менга, Россия фуқаролигини олгин, шу фирмада ишлаб қоласан дейишди. Лекин мен ватаним фуқаролигидан кечмадим ва бу иш билан хайрлашишга мажбур бўлдим. Лекин уч йил дунёдаги аксарият халқнинг таомларини тайёрлашни ўргандим. Бу ерда ҳам ҳамма мени “кремлёвский повар” деб ҳурмат қилади. Лекин вилоят ҳокими мени соқолим учун одам эмасга чиқариб ўтирибди, деди ошпаз Шерзод Мадаминов.\nФарғона вилояти ҳокими Шуҳрат Ғаниевнинг ўзи ўтган йилнинг 14 ноябрь куни, Фурқат туманида фермерлик қилаётган 70 яшар ногирон фермер Очил Бегматовни таклиф қилган, аммо мажлис бошланишидан аввал уни сенсираб мажлисдан ҳайдаб чиқарганэди.\nЎтган йилнинг июль ойида Фарғонада ўтказилган йиғилишда Шуҳрат Ғаниев врач ва аптекачиларни “… еган ҳайвонлар”га тенглаштириб, ҳақорат қилган эди.


АҚШ Шимоли-Шарқий ва Сидней университети мутахассислари янги эластик жарроҳлик елими ишлаб чиқишди. У инсон танасидаги жароҳатларни 60 сония ичида тузатишга... 05.10.2017, Sputnik Ўзбекистон\n18:46 05.10.2017 (янгиланди: 23:35 05.10.2017)\n© Sputnik / Александр Кондратюк / Фотобанкка ўтишХирурги проводят операцию\nАҚШ Шимоли-Шарқий ва Сидней университети мутахассислари янги эластик жарроҳлик елими ишлаб чиқишди. У инсон танасидаги жароҳатларни 60 сония ичида тузатишга қодир.\nТОШКЕНТ, 5 окт — Sputnik. Янги тиббий елим метакрил кислота MeTro ва оқсил қоришмасидан иборат бўлиб, у жароҳатни беркитиб, унинг табиий йўл билан яхши бўлиб кетишига имкон яратади.\n"MeTro форумласининг ютуғи шундаки, у инсон тўқималари билан алоқага киришган заҳотиёқ уларга ёпишиб қолади ва кейинчалик ўз жойини ўзгартирмайди", — дейди елим яратувчилиаридан бири Назим Аннаби.\nЕлим жароҳатга суртилганидан сўнг, ультрафиолет нури остида инсон тўқималарига мустаҳкам ёпишиб қолади. MeTro ёрдамида ишлов берилган жароҳатлар икки баравар тезроқ битади ва жарроҳлик операцияларни осонлаштиради.\nОлимлар янги елим инсон соғлиғига зарар еткизмаслигини таъкидлашмоқда. Унинг таркибига киртган моддалар бир неча ой ичида организмдан чиқариб юборилар экан.\nМутахассислар ушбу ихтиронинг келажаги порлоқлигини қайд этишмоқда. У айниқса автоавария ва бахсиз ҳодисалар рўй берганда қўл келиши қайд этилмоқда. Айни дамда ушбу елим тажриба сичқонлари ва чўчқаларда синовдан ўтгани қайд этилган.


Ҳафта давомида Ўзбекистон бўйлаб илиқ ҳаво ҳарорати ҳукм суради\n18:21 / 14.03.2016\n15 март куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 5-7, кундузи 18-20 даража илиқ бўлади. Бу ҳақда Гирометеорология маркази хабар берди.\nЯқин кунлар давомида республика бўйлаб ҳаво ҳарорати илиқ бўлади. Республиканинг айрим ҳудудларида ғарбдан секундига 7-12 метр тезликда шамол эсади, айрим жойларда унинг тезлиги секундига 15-20 метргача кучайиш эҳтимоли бор.\nРеспубликанинг тоғли ҳудудларида ҳаво ўзгариб туради, кечаси ва эрталаб ёғингарчилик бўлади, кундузи ёғингарчилик кузатилмайди. 2500 метр баландликдаги ҳудудларда қор кўчиши хавфи бор.


Яқинда “Шарқ зиёкори” китоб дўконидан улуғ рус ёзувчиси Лев Толстойнинг “Жахон бестселлерлари” ( аслида “жаҳон” бўлиши керак) туркуми остида “BOOK MEDIA NASHR” нашриётида ушбу йилда чоп этилган “Лев Толстойнинг энг сара асарлари” ( масъул муҳаррирлар Шариф Холмурод, Ғайрат Эрназаров, муҳаррир Шариф Холмурод) китобини сотиб олдим. Китобга “Иқрорнома” , “Ҳожимурод”, “Кавказ асири” ҳамда “Оилавий бахт” асарлари киритилган. “Кавказ асири” ҳикоясини 4-синфда ўқиганман. Шу ҳикояга кўзим тушиши билан ҳайратландим. Ҳикоя қаҳрамони кўзим ўнгида гавдаланди. Жилин! Онасининг мактуби ила йўлга отланиб қўмиқлар қўлига тушган шўрлик Жилин асирлик азобини бошдан кечиради. Меҳрибон қизча Динанинг кўмаги ила чоҳдан қутулиб, қочишга улгуради.\nКитобни варақлашим билан илк асар – “Иқрорнома”га енгил кўз югуртирдим. Муқаддам ўқиганман. Афсуски, бирор асарнинг таржимони берилмаган. Муқоваларнинг олд-ортига қарайман: йўқ. Балки мундарижада ёзилгандир, деб гумонладим: яна йўқ. Муқова сўнггида қайсар даҳо Лев Толстой сурати ва унинг қисқача таржимаи ҳоли берилган. “Лев Николаевич Толстой дунё тан олган энг кучли ёзувчи ва файласувдир…” ёзувларига кўзим тушиши билан ажабландим. Файласуфми ё файласув?! Бунга ҳам чидадим. Ўзим соғинган “Кавказ асири” ҳикоясини ўқий туриб бошим гангиди. Нима бўлаяпти, дейман ўзимга. Алаҳсимаяпманми?! Жумлалар маст кимсанинг алжирашидай пойинтар-сойинтар. “Хўжайин” сўзи “хўжаин” деб берилган. “Ўзбек тилининг изоҳли луғати”га мурожаат қилдим. Бу ерда ҳам “хўжайин” деб берилган. “Хўжаин” сўзини “хўжайин” дея тўғрилаб кетавердим. Бу сўз юз мартага яқин ишлатилган экан. Воҳ, дея ёқамни тутдим. Ўқиш жараёнида яна имловий хатоларга тез-тез қоқилавердим. Мана бу жумлаларни қаранг: “Кечасига кишанларини ечим (ечиб-бизники), омборхонага қамашган. “Кечасига…” эмиш. “Кечаси..” деб қўяқол. Ёхуд “Костилинни ортига миндириб…” Қисқагина қилиб “ортмоқлаб” деб қўй, шоввоз. “Жилин қиз бошидан силади”. Буниси ортиқча. “Ҳар замон ой чиқадиган шафаққа қараб қўярди”, “Тоғ остида қора (қуюқ) соя ўрмалаб (судралиб), у томон кела бошлади”. “ Тоғларда тинч ёруғ, худди ҳамма ёқни ўлим шарпаси қоплагандай”. Ва ҳоказо этни жунжиктирувчи жумлалар билан тўлиб тошган.\nЭнг қизиғи, бирор асарнинг таржимони исми-фамилияси келтирилмаган. Китобни битталаб варақлаб чиқиб ҳам таржимонни тополмадим. Ёпирай, Толстой наҳотки ўзбек тилида асар ёзган бўлса, деган ёруғ ўй вужудимни ёритди. Нима, ўзбек адабиёти яна битта даҳога кўпайса, шон-шарафку! Ҳамкасбимга китобни тутиб: Қараб чиқинг-чи, балки мен таржимоннинг исми-фамилиясини йўқотиб қўйгандирман”, дедим иккиланиб. У кишиям китобни роса титкилади. “Сиз ҳақсиз” дегандан сўнг гумонларим ойдинлашди.\nҲой, биродарлар, нима бўляпти ўзи. Бу ноширларни куппа-кундузи жин урганми, нима бало?… Шўро даврида акам (раҳматли Назар Шукур) пойтахтдаги нашриётлардан бирига корректор (ҳозирги тилда мусаҳҳиҳ) бўлиб ишга кирганди. Бир куни ижара уйига қоғоз папкада анчайин қалин китобни олиб келиб корректурасини туни билан ўқиб чиққанини биламан. “Зарурми сизга деганимда?”, “Тўртта имловий хатога йўл қўйсам, маошимнинг 30 фоизи қирқилади ва 120 ўрнига 90 сўм оламан. Иккинчидан, ўқувчи имловий хатога кўзи тушганда оғринади. Ойлик маошинг буюрмасин, деб қарғанади. Китоб ўқувчида нафрат уйғотмаслиги керак”, деганди ўшанда. Акам шеърларининг “яғирини” чиқариб ишларди. Ялқовлигимдан уялардим. Бугунги ноширликнинг аҳволини юқоридаги ҳолатдан кўриб турибсиз. Эга бўлмаса, нега, деганларидек, нашрдан чиқаётган китобларни назорат қилувчи мутасадди идоралар бордир? Ҳозир нима кўп, нашриёт кўп. Ноширлар асар мазмуни билан деярли қизиқишмайди. Пул бўлса, бас. Олд-ортига қарамай чоп этишаверади.\nЯқинда бир қаламкаш янги китобчасини қўлимга тутди. Не ҳафсала билан ўқийки, имловий хатолар ғиж-ғиж. Жумлалар ҳам оёғи осмонда: қизил ручка билан “қон”га бўяб қўлига тутдим. Бечора хижолат чекади. Айбни муҳаррирга ағдарди. “Ўзинг ҳам айбдорсан, ҳозирги муҳаррирлар китобга кўз югуртиришдан эринишади. “Ўлиб кетмайдими, така бўлсин сут берсин” қабилида пинак бузишмайди. Албатта, бу гаплар ўз эгаларини топади. Масъулиятсизлик, китобхонга ҳурматсизлик шунча бўлурми, ҳай-ҳай.\nКитоб дўконидан китоб харид қилганда олд-ортига қараб олинг. Йўқса, “BOOK MEDIA NASHR” нашриёти ноширлари каби ҳаракатлар бўлса, Гётениям таржимонсиз ўзбекчада ўқиб қолсак ажабмас?!\nМуаллифнинг фейсбук саҳифасидан\ndata-title="Толстой ўзбекми?" data-description="<p>Яқинда “Шарқ зиёкори” китоб дўконидан улуғ рус ёзувчиси Лев Толстойнинг “Жахон бестселлерлари” ( аслида “жаҳон” бўлиши керак) туркуми остида ..." data-image="https://eltuz.com/wp-content/uploads/2019/11/r6247658.jpg" data-url="https://eltuz.com/kozqarash/211834/" data-services="facebook,odnoklassniki,twitter,telegram" data-counter="ig">\nҚирғизистонда навбатдаги президентни “онтариш” бошланди\n6 октябрь тонгида Қирғизистондаги парламент сайлови натижаларидан норози қўзғолончилар давлат ҳокимияти бошқарув маркази бўлган Оқ уйни эгаллашди. Ижтимоий медиада ...\nҲа, яна ёзамиз, ёзаверамиз. Токи бу мукофот ўз олдига қўйилган мақсадни адо этмагунча, яъни ёш қизларнинг келажакка мотивациясини оширишга ...\nКаримов ўлди, лекин…\nКаримов ўлими ундан касал ва заиф бир жамият ва уни шу аҳволга солган режим яшашда давом этаётганини намойиш қилди. ...


Янги ўқув йили: Самарқандда 73 мингга яқин бола 1-синфга қабул қилинди - zarnews.uz\nЯнги ўқув йили: Самарқандда 73 мингга яқин бола 1-синфга қабул қилинди\nВилоятимизда айни пайтда 1220 та умумий ўрта таълим мактаби мавжуд. 49 790 нафар ўқитувчилар илмий-педагогик фаолият билан банд. Ўқитувчиларимизнинг 40 703 нафари олий маълумотли бўлса-да, мактабларда 8650 нафар ўрта махсус маълумотли педагоглар меҳнатидан фойдаланилмоқда.\nМаълумот ўрнида айтиш мумкинки, энг кўп ўрта махсус маълумотли ўқитувчилар Нуробод, Каттақўрғон, Нарпай, Пайариқ, Жомбой, Булунғур туманлари ҳамда Катта¬қўрғон шаҳридаги умумий ўрта таълим мактабларида фаолият олиб бормоқда.\nУмуман, вилоят бўйича айни пайтда 508 нафар ўқитувчиларга эҳтиёж мавжуд. Шу боис, жорий йилда Ўзбекистон Миллий университети, Жиззах давлат педагогика институти, Самарқанд давлат университети ҳамда Самарқанд давлат чет тиллар институтининг 220 нафар битирувчилари, 239 нафар академик лицей ва коллежлардан бўшаган ўқитувчилар ишга олинмоқда.\nШунингдек, 49 нафар пенсиядаги ўқитувчилар ва вилоятдаги педагогика йўналиши битирувчиларини таълим-тарбия ишларига жалб қилиш режалаштирилган.\nМустақиллик йилларида педагог ходимларимизнинг олий ўқув юртларининг 380 нафари давлат мукофотлари билан тақдирланган. Биргина 2016-2018 йилларда 18 нафар устозлар давлат мукофотига лойиқ кўрилгани ўқитувчи-мураббийлар меҳнатининг юксак қадрланаётганидан далолатдир.\nВилоятимиздаги мактаб биноларининг 70 фоизи 1991 йилдан кейин қурилган. Ўтган давр мобайнида эски биноси пахса ҳамда хом ғиштдан бўлган 244 та мактаб учун янги бино бунёд этилган.\nБундан ташқари, шаҳар ва туманларда 28 та таълим муассасалари, жумладан, 2 та меҳрибонлик уйи, 9 та махсус мактаб-интернат, 17 та "Баркамол авлод" болалар маркази фаолият кўрсатмоқда.\nКейинги йилларда Самарқанд шаҳрида 8 та, Каттақўрғон шаҳри ва Иштихон, Пайариқ туманларида 1 тадан нодавлат мактаблар ташкил этилган.\nБироқ 1220 та мактабларнинг умумий қуввати 525 096 ўринни ташкил этса-да, ҳақиқатда ўқувчилар сони 726 125 нафарни ташкил қилмоқда. Бу эса бино қувватига нисбатан ўртача 1,4 коэффициентни ташкил этади, дегани. Таҳлилларга кўра, 107 мактаб 2-3,2, 328 та мактаб 1,5-2 коэффициентда ишлаши зарур бўлмоқда.\nТабиий савол туғилади: коэффициентни мақбуллаштириш учун қандай чоралар кўрилди?\nБиринчи навбатда вилоятдаги 54 та касб-ҳунар коллежи туман, шаҳар халқ таълими бўлимлари тасарруфига ўтказилди.\nБундан ташқари, мактаблардаги ёрдамчи хоналарни ҳам дарс ўтадиган синфларга айлантириш ҳисобидан муаммо бартараф этилмоқда.\nУмуман, жорий йилда умумий ўрта таълим мактабларини жорий таъмирлашга жами 24,4 миллиард сўм, (маҳаллий бюджетдан 20,4 миллиард сўм, ҳомийлардан 2,5 миллиард сўм ва бюджетдан ташқари топилган маблағлар ҳисобидан 1,5 миллиард сўм) маблағ йўналтирилди.\nЖорий йил инвестиция дастурига асосан вилоятимиздаги 49 та мактабда 95,5 миллиард сўмлик қурилиш-таъмирлаш ишлари амалга оширилмоқда. Жумладан, 1 та янги қурилиш, 34 та реконструкция ва 14 та мукаммал таъмирлаш ишлари олиб борилмоқда.\nШунингдек, "Обод қишлоқ" дастури доирасида 24 та, "Обод маҳалла" дастури доирасида 3 та мактабда жами 47,1 миллиард сўмлик қурилиш-таъмирлаш ишлари амалга оширилмоқда. Хусусан, 1 та янги қурилиш, 11 та реконструкция ва 15 та мукаммал таъмирлаш ишлари олиб борилмоқда.\nБошланаётган 2019-2020-ўқув йилида 73 мингга яқин бола 1-синфга қабул қилинди. Уларга "Президент совға"лари тарқатилди.\nвилоят халқ таълими бошқармаси бошлиғи ўринбосари.\nТеглар: мактаб ўқувчиси янги ўқув йили\nТойлоқда ўқувчилар дарс вақтида савдо билан шуғуллангани аниқланди\nИштихонда ўқувчи калтаклангани ҳолати вилоят прокуратураси назоратига олинди\nОқдарёдаги мактабда ўқувчилардан пул йиғилгани ҳақида ёлғон ахборот тарқатилган\n9-синф ўқувчисини урган ИИБ ходимларига нисбатан терговга қадар текширув бошланди\nЖиззахда 15 ёшли мактаб ўқувчиси фарзандли бўлди\nПрезидент ачиниб гапирган - ейишга нони, йиғлашга ёши, тўшашга шолчаси йўқ уйларнинг расми эълон қилинди\nТашқи ишлар вазирлиги ўзбекистонликларни хавфли вирусдан огоҳлантирди\nДХХ телеграм орқали экстремистик ғояларни тарғиб қилувчи икки йигитнинг фаолиятига чек қўйди\n56 миллион сўмлик қуйма олтинни Деҳлига олиб чиқмоқчи бўлган шахс тўхтатилди\nҚаюм Собиров банк тизимида “Йилнинг энг яхши раҳбари” сифатида эътироф этилди\nЁшлар билан учрашув жонли мулоқот тарзида ўтди\nСамарқандда Сенат аъзолари сайланди\nСамарқанд — "Йилнинг энг намунали ҳудуди" деб топилди\nПайариқ тумани ҳокимлиги вакили банк ходимини калтаклаган(ми)? Воқеликка ойдинлик киритилди\n“Келинига ошиқ бўлган шоҳ” эртаги болаларни яхшиликка етаклайдими?\nПул алмашадими? Марказий банк ходими аниқлик киритди\nсенат йиғилиши Олий Мажлис ёнғин Президент Футбол Хитой Бош вазир тайинлов суд иши вирус ИИБ Мурожаатнома


Ўзбекистонда ОИВ билан касалланган оналардан туғилган болаларнинг 99,8 фоизи соғлом дунёга келган\n07:12 / 27.11.2015\nЎзбекистонда ОИВ (одам иммуновируси) билан касалланган оналардан туғилган болаларнинг 99,8 фоизи соғлом дунёга келган. Бу ҳақда Республика ОИТСга қарши кураш маркази директори ўринбосари Дилдора Мустафоева Uzbekistan Today нашрига берган интервьюсида маълум қилди.\nМустафоеванинг айтишича Ўзбекистонда бир неча йиллар мобайнида ОИВ билан зарарланган оналардан соғлом болалар дунёга келувчи методика ишлаб чиқилган. “Бугун бизда ОИВ билан касалланган оналардан туғилган болаларнинг 99,8 фоизи соғлом дунёга келган. Ёшлардан бири ОИВ билан касаллигини била туриб турмуш қуриш муаммоси мавжуд.\nЯқинда Жаҳон соғлиқни сақлаш ташкилоти бундай оилаларга оиланинг соғлом аъзоси ушбу касалликни юқтириб олишининг энг минимал хатари ва соғлом болалар туғилиши билан узоқ умр ва бахтли ҳаёт кечиришларига имкон берувчи методикалар ишлаб чиқилгани ҳақида маълумотни тақдим қилди. Яқин келажакда бу методикалар Ўзбекистонда татбиқ қилинади. Бундан ташқари, бугунги кунда барча ОИВ-касалланганларга антиретровирус терапия белгилаш варианти кўриб чиқилмоқда.\nБугунги кунда бундай даволашни белгилашга организмда СD–4 таначаларнинг 500 дан камлиги асос бўлади”, деб таъкидлаб ўтди Мустафоева. Аввалроқ бир неча йиллар мобайнида ушбу юқумли касаллик билан янги касалланганлар сони йилига 4 мингдан кўпроқни ташкил қилмаётгани ҳақида маълумот берилганди. Республика ОИТСга қарши кураш маркази маълумотларига кўра, 2014 йил 1 декабрь ҳолатига кўра, Ўзбекистонда 27,5 мингдан кўпроқ ОИВ билан касалланганлар қайд этилган.


Байден Европа сафарини режалаштирмоқда\n23 Mart 15:55 Жаҳон\nАҚШ БАЙДЕН ЕВРОПА ИТТИФОҚИ НАТО УКРАИНА ҒАРБ\nАқш президенти Жо Байден 23-март, чоршанба куни Европага жўнаб кетади, у ерда НАТО, Катта еттилик давлатлари етакчилари саммитида иштирок этади ва ЕИ етакчилари билан мулоқот қилади.\nУнинг маслаҳатчиси Жейк Салливан саёҳат ҳақида гапирди.\n«Президент Байден биз иттифоқчилар ва ҳамкорлар билан ўрнатган ақл бовар қилмайдиган бирликка асосланиш ва кейинги қадамлар бўйича маслаҳатлашиш учун ертага Европага боради», деди у.\nАввал Байден Брюсселга боради, у ерда 24-март куни НАТО етакчиларининг саммити, 24-25-март кунлари Европа кенгаши йиғилиши бўлиб ўтади, унда Байден нутқ сўзлайди. Шунингдек, 24 март куни G7 етакчиларининг учрашуви бўлиб ўтади.\nБу тадбирларда Украинага ҳарбий ёрдам кўрсатиш ва Россияга санкциялар орқали босим ўтказиш каби мавзулар муҳокама қилинади, ҳам янги чоралар ишлаб чиқиш, ҳам мавжудларини қаттиқлаштириш.\n«У Европанинг енергия хавфсизлигини мустаҳкамлаш ва Европанинг Россия газига қарамлигини камайтириш бўйича қўшма ҳаракатларни эълон қилади», — деди Салливан.\nБундан ташқари, Байден шериклар билан биргаликда Россия Федерациясига қарши янги санкцияларни эълон қилишни режалаштирмоқда.\nБрюсселдан Байден Полшага боради ва у ерда америкалик ҳарбий ва гуманитар экспертлар билан учрашади. У Полша президенти Анжей Дуда билан ҳам учрашади.\nЛукашенко КХШТ ва ШҲТнинг Афғонистон бўйича умумий позициясини ҳимоя қиламоқда


Ўзавтосаноат - xabar.uz\nИжтимоий тармоқлар ва оммавий ахборот воситаларида Россиядаги автомобил сотадиган автосалонлардан бирида Ravon русумидаги автомобиллар учун нархларнинг ҳаддан ортиқ даражада арзонлиги ҳақида маълумотлар тарқалган эди. Шунингдек, кўплаб расмий вакиллар ҳам UzAuto Motors экспорт нархлари\nUzAuto Motors компанияси автомобил олди-сотди шартнома шартларини белгиланган муддатда бажармаган, яъни 100% тўловни бажармаган юридик ҳамда 85% олдиндан тўловни тўлиқ тақдим этмаган жисмоний шахсларнинг шартномасини бекор қилмаслик учун чоралар кўрмоқда. Бу ҳақда компания матбуот хизмати томонидан хабар қилинган.\n«Ўзавтосаноат» латофатли, меҳрибон ва ширинсўз аёлларни қутлади (видео)\nЛатофатли, назокатли, меҳрибон, ширинсўз, энг гўзал, энг суюклиларимиз — қадрли хотин-қизларимиз!\nЖиззахда 2020 йилдан Volkswagen автомобиллари ишлаб чиқарила бошлайди\nЛойиҳа «Ўзавтосаноа» АЖнинг маҳаллий корхоналари базасида, Volkswagen концерни ишлаб чиқариш технологияларидан фойдаланган ҳолда амалга оширилади.\nКеча, 28 январда Қозоғистонда «Ўзавтосаноат» АЖ ва «Аллюр компаниялар гуруҳи» АЖ ҳамкорликнинг янги босқичига ўтиш ҳақида келишувга эришди.\n2020 йил 23 январда «Ўзавтосаноат» АЖ жиҳозлар, бутловчи деталлар, хом ашё ва материаллар ишлаб чиқарувчилар иштирокида Cooperation Lab тармоқлараро кооперацион форумини ташкил этади. Форумнинг асосий мақсади – ҳам автосаноатда, ҳам бошқа тармоқларда импортни қисқартириш, маҳаллий хом ашё ва асос материалларни қўллашни ўзлаштириш\nСардор Тожиев «Ўзавтосаноат» бошқаруви раисининг ўринбосари этиб тайинланди.\n«Ўзавтосаноат» АЖ ахборот хизмати бу ҳақда маълум қилди.


Назарбоев президентлик ваколатларининг бир қисмини парламент ва ҳукуматга бермоқчи\nҚозоғистон президенти Нурсултон Назарбоев 25 январь куни ўзи олий арбитр ваколатида қолган ҳолда, президентлик ваколатларининг бир қисмини парламент ва ҳукуматга топширмоқчи эканини айтди.\n-Таклиф қилинаётган ислоҳотлар Қозоғистоннинг шахсий тажрибасига ва мамлакатимиз эҳтиёжларига асосланади. Ислоҳотлар дастури !"Қозоғистон қайси йўналишдан кетади?" деган саволга жавобимиздир. Жавобимиз аниқ: албатта, демократик тараққиёт йўлидан кетамиз, - деди Назарбоев.\nНазарбоевга кўра, ишчи гуруҳи конституцияга ва қонунчиликка ўзгартиришлар киритиш борасидаги таклифларни ишлаб чиққан.\nЎзгартиришлар лойиҳасига биноан парламент бош вазир ва ҳукуматни сайлаш ҳуқуқига эга бўлади. Айни пайтда эса бош вазир ва ҳукумат президент томонидан тайинланади.\nЛойиҳада таъкидланишича, президент ташқи сиёсат, миллий хавфсизлик бўйича ваколатларни сақлаб қолади, ҳамда ҳукумат бутоқлари ўртасида олий арбитр вазифасини бажаради.\n76 ёшли Назарбоев Қозоғистонга 1989 йилдан бери раҳбарлик қилиб келмоқда.


Дунёнинг биринчи рақамли ракеткаси Новак Жокович Australian Open'даги 10-совринини бу йил қўлга кирита олмайдиган бўлди. Сербиялик теннисчи Австралия судида ютқазди ва уни депортация қилишди. Узоқ давом этган можаро Жоковичнинг мағлубияти билан якунланди.\nМельбурн федерал суди «Жоковичнинг иммиграция вазирига қарши иши»ни кўриб чиқди ва сербиялик теннисчининг арзномасини қаноатлантирмади. Олдинроқ Австралия иммиграция вазири Алекс Ҳоук теннисчининг визасини бекор қилганди. Суд теннисчининг ушбу қарорни бекор қилиш бўйича аризасини қаноатлантирмади. Жоковични антиваксер деб ҳисоблаган суд уни мамлакатдаги санитар ҳолатни издан чиқаради деган хулосага келди.\nAustralian Close: Жоковичнинг Австралиядаги саргузаштлари\nНовак Жокович атрофида можаро 5 январ куни бошланганди. Ўшанда у Австралия визаси билан яшил қитъага келди ва коронавирусга қарши эмланмагани учун мамлакатга киритилмади. 17 январ куни Австралияда «Катта дубулға» таснифидаги мусобақаларнинг биринчиси – Australian Open бошланади. 5 январ куни мамлакатга киритилмаганининг ўзи Жокович учун ёмон сигнал эди, чунки камида бир неча кун машғулотлардан мосуво бўлиши унинг имкониятларини пасайтириб юборарди. Аммо сербиялик спортчининг ҳеч бўлмаса мусобақа бошланишидан бир кун аввал мамлакатга кириш учун уринишлари ҳам бесамар кетди.\n10 январ куни Жокович судда ғалаба қозониб, визасини қайтиб олганди. Аммо теннисчи ёлғон кўрсатма бергани ва унинг мамлакатга киритилиши вакцинация жараёнига салбий таъсир қилади деб ҳисоблангани учун Жоковичнинг визаси яна бекор қилинди. Бир муддат карантинга олинган Жокович меҳмонхонада жараён нима билан якунланишини кутишга мажбур бўлди. 16 январ куни Австралия очиқ чемпионатида 9 карра чемпион бўлган Новак Жокович мамлакатдан чиқариб юборилди.\nАэропортда Жоковичга полициячилар ҳамроҳлик қилмоқда. Фото: Reuters\nҲукуматнинг даъвоси нима?\nДунё спорт жамоатчилиги бу ҳолатда Жоковични қўллаб-қувватлади. Австралия собиқ бош вазири Кевин Радд амалдаги бош вазир Моррисон ҳукуматини популизмда айблади: «Моррисон ҳукумати янгиликлар оламида сарлавҳаларни эгаллаш учун Жоковичнинг визасини бекор қилибди. Бошида унга қанақасига виза берилди бўлмаса? Бунинг барчаси мамлакатда экспресс-тестлар ва коронавирусга қарши бошқа тестлар етишмаётгани, дорихоналардаги бўш расталар учун қилинаётган танқидлардан одамларни чалғитиш учун қилиняпти», деди хусусан ҳукуматнинг собиқ раҳбари.\nАммо Австралия ҳукуматининг ҳам ўз ҳақиқатлари бор. Уларнинг фикрича, коронавирусга қарши вакцина олмаган Новак Жоковичнинг Австралияга киритилиши мамлакатдаги санитар ҳолатни издан чиқаради ва вакцина олишга қарши бўлган антиваксерларни қўзғатиб юборади. Бундан ташқари, Жокович ҳужжатларда Австралияга келишидан аввал 14 кун давомида бир ерда бўлгани ҳақида ёзган. Бироқ Монакода истиқомат қилувчи спортчи Австралияга келгунга қадар Сербия ва Испанияга боришга улгургани маълум бўлди.\nСербия пойтахти Белграддаги ўз сурати акс эттирилган почта маркаси тақдимотида коронавирусга чалинган бўлишига қарамай Жокович ниқобсиз юрган, одамлар билан қўл бериб кўришган, залда болалар ҳам бўлган. Бундан ташқари, у ўзида коронавирус аниқланганини била туриб L’Equpie нашрига интервью берган. Спортчи интервью ваъда қилинган журналист олдида уялиб қолишни истамаганини айтди. Белграддаги тақдимотдаги иштироки бўйича изоҳида эса Жокович ўша вақтда коронавирус юқтирганини билмаганини айтмоқда. Аммо маросим вақтида унинг тести аллақачон мусбат натижа бериб бўлганди.\nУ аллақачон Австралияни тарк этган. Фото: Reuters\nЖокович Австралияга кираётганида эмланмаслик учун тиббий рухсатномаси борлигини айтиб, ушбу мазмундаги ҳужжатни кўрсатади. Аммо ҳужжатда нега вакцина олмаслигини изоҳловчи шикофорлар хулосаси бўлмайди. Австралия ҳукумати охирги дақиқаларгача шундай хулоса сўрашади, аммо Жокович уни тақдим эта олмайди. Афтидан, у шунчаки қайсарлиги учун вакцина олмаяпти.\nАвстралияга ҳам Жокович муаммосиз кириши мумкин эди, агар иккита катта ЛЕКИН бўлмаганда. Биринчидан, топ-100 рейтингидаги теннисчиларнинг 97 фоизи коронавирусга қарши эмланган. Уларнинг аксари вакцинани ўз хоҳиши билан эмас, мажбуран олган. Яна бир жиддий муаммо – Жоковичнинг Мельбурнга боришидан олдин инстаграмга жойлаган пости бўлди. Ўша постида Жокович унга коронавирусга қарши вакцина олмасликка истисно сифатида рухсат беришганини ёзганди. Бу эса австралиялик сиёсатчиларнинг эътирозларига сабаб бўлди. Эндиликда Australian Open қироли нафақат бу йилги мусобақани ўтказиб юбориши, балки кейинги уч йил давомида мамлакатга киритилмаслиги ҳам мумкин. Унинг ташрифи Австралия учун фойдали деб топилсагина чеклов бекор қилинади.\nБиринчи суд қарори бекор қилинмади\nНовак Жокович ниқоб таққан ҳолда ўз адвокати офисига кетмоқда. Tania Lee / AFP / Scanpix / LETA\nМельбурн федерал суди Жоковични якуний тарзда депортация қилиш бўйича қарор чиқаргач, бир нарсага эътибор беришни сўради: Жоковичга визасини қайтариб бериш бўйича олдинги суд қарори бекор қилинмади. Бу гал шунчаки Австралия иммиграция вазири ўз ваколатидан келиб чиққан ҳолда Жоковични депортация қилишга қарор чиқарган деб топди. Яъни суд олдинги қарорини бекор қилмади, иммиграция вазири устидан берилган аризани рад этди.\nЎз навбатида, Австралия иммиграция вазири ҳам Жоковични антиваксер деб айтганига қарамай, бунга ҳуқуқий исбот келтира олмади. Вазир Жокович 2020 йил вакцина олишга қарши эканини айтиб интервью берганини асос қилиб келтирган. Теннисчининг юристи эса Жоковичнинг вакцина борасидаги ҳозирги нутқайи назарини ҳам инобатга олишлари кераклигини айтганди. Бироқ Жокович ҳамон вакцина олишни истамаётгани ғалати. Бу бутун бошли муаммоларнинг олдини олиши мумкин эди. Суд ҳам Жокович ҳозиргача вакцина олмаганини у антиваксер эканидан далолат деб топди.\n10:32 / 30.04.2022\nТаниқли теннисчи Борис Беккер 2,5 йиллик қамоқ жазосига ҳукм қилинди\n15:14 / 20.04.2022\nРоссиялик теннисчилар Уимблдон мусобақасига қўйилмайди\n10:55 / 23.03.2022\nДунёнинг биринчи ракеткаси Эшли Барти кутилмаганда спорт фаолиятини якунлади\nАвстралия қуролли кучлари сонини оширади


Кеча Термизнинг "Сурхон" жамоаси майдон эгалари АГМК-2 жамоасини 2:1 ҳисобида мағлуб этиб, имкониятларини яхшилаб олганди. Бугун тур ўйинлари давом этди. Майдонда "Сурхон" ва "Бухоро" жамоалари ўзаро куч синашишди. Термизликлар сафида тўрт ўйинчининг кутилмаганда бетоб бўлиб қолиши майдонга камчилик бўлиб тушишларига сабаб бўлди. Учрашувнинг 73-дақиқасида бухороликлар жарима майдонлари ичида ўйин қоидасини бузишди. Пенальти. Бундай имкониятни Дилафруз Тошпўлатова қўлдан чиқармади. Шу тариқа захира ўйинчисиз, ўн нафар футболчи билан ҳаракат қилган термизликлар ғалаба қозонган ҳолда муддатидан олдин бешинчи ўринни қўлга киритди.\nЭртага бўлиб ўтадиган "Бухоро" ва АГМК-2 жамоалари учрашуви олтинчи ўрин эгасини аниқлаб беради.\nМусобақа ғолиблиги учун кечадиган асосий баҳслар эса 14 ноябрь куни старт олади. Унда "Навбаҳор" (Наманган), "Андижанка" (Андижон), "Динамо" (Самарқанд) ҳамда "Шўртан" (Ғузор) жамоалари кураш олиб боришади.\n17:08 / 12:11:2019


«Бу масалада гапириш мен учун оғир ва хавфли» — Расул Кушербаев — Bugun.uz\n12:26 | 26-10-2021\nДепутат Расул Кушербаев мамлакатда болалар ҳуқуқлари борасидаги қонунлар ишламаётганини танқид қилди.\nМаълум бўлишича, Афғонистон собиқ депутати Мухаммад Мохакик саккиз нафар афғонистонлик бола очликдан вафот этганини айтган. Расул Кушербаев бу хабар уни ларзага солганини ва узоқ вақтдан бери ўйлантириб юрган масалани эслатганини таъкидлаган.\n«Бу масалада гапириш мен учун оғир ва хавфли. Чунки буни айтишим билан ‘ўқланган’ бир қатор иқтисодчи ва сиёсатчиларимиз мени иқтисодни тушунмаслик, популизм ва ношукурликда айблайди. Тан оламан, мен кучли иқтисодчи эмасман, бор йўғи бир ‘овозман’, холос. Наилож», — дейди депутат.\nUNICEF маълумотларига кўра, йил охиригача Афғонистонда беш ёшгача бўлган 3 миллион 200 минг бола очликдан қийналади, уларнинг бир миллионга яқини очлик туфайли вафот этиши мумкин. Депутатнинг таъкидлашича, интернетда бир домла Ўзбекистонда ҳам битта аёл муҳтожликдан уч тўрт нафар ёш боласи, оиласи билан бир «буханка» нонни беш кун еб, кун кечираётганини билдирган.\n«Тагимизда улов, шоҳона ҳаёт бағрида, тўқ қоринга унга-бунга топшириқлар бериб яшаётган бир вақтда бундай ҳолатларни чин инсоний қалбдан ҳис қилишимиз қийиндир, балки. Лекин булар бор гап, ўртоқлар. Энди масалага очиқ кўз билан қарасак, Афғондаги норасида болаларнинг очдан ўлгани ва дунёда очлик сабаб ўлаётган бошқа болаларнинг хуни учун она замин бойликларидан ортиқча ёки фақат ўзи учун фойдаланаётганлар жавоб беради албатта, балки улар қаторида биз ҳам бўлармиз. Лекин айни вақтда бизда ҳам бундай ҳоллар ҳеч бир бола билан содир бўлмаслиги учун нималар қилаяпмиз?» — деб ёзади Расул Кушербаев.\nУнга кўра, «Бола ҳуқуқларининг кафолатлари тўғрисида»ги қонун ва ҳукуматнинг қарори билан тасдиқланган низомни қайта кўриб чиқиш керак. Низомда ҳеч бўлмаса, ҳар бир боланинг қандай оилада дунёга келишидан қатъи назар, уч ёшга тўлгунга қадар нафақа пули (бола пули) берилишини тўлиқ кафолатлаш шартлиги белгиланган.\n«Майли, бошқа режалардан кечармиз, бироқ болани ҳаққини жойига қўймасак бўлмайди. Шунда ‘бола пули’ тайинлашда коррупция ҳам тўлиқ йўқолади, ўша пул сандиққа солинмай иқтисод юришига ҳисса қўшади. Акс ҳолда, ишимизда ҳаловат, унум бўлиши даргумон.\nҲурматли болалари бор иқтисодчи, ҳамкасб сиёсатчи ва раҳбарлар, ҳар биримиз афғон болаларининг аянчли қисматидан сабоқ олайлик, болаларимизни бундай қисматдан сақлайлик. Айниқса, камбағалликка қарши курашадиган бутун бир вазирлигимиз бор, улар сал уйғонса бўларди. Гапларим оғир ботган, бунинг учун ‘ақлимни киритиб’ қўймоқчи бўлган барчадан яна бир бор узр сўрайман. Такрор айтаман, мен муаммо эмасман, бир ‘овозман’, холос. (Мени тинч қўйинг.) Унга қулоқ тутиш ёки тутмаслик виждон ва хоҳишингизга боғлиқ. Фақат бугунги болалар эртага сизу бизни ва ишларимизни қандай бахолашини унутмасангиз бўлди», — дейди депутат постининг якунида.\nАввалроқ Расул Кушербаев ва Отабек Бакиров меъёрдан ортиқ юк билан ҳаракатланадиган машиналар фаолиятини танқид қилганди. Шунингдек, Расул Кушербаев нега бошқа депутатлар машҳур эмаслигига изоҳ берган.


БМТ: Толибон АҚШга кўмаклашган афғонларни изламоқда\nБМТга тақдим этилган махфий ҳисоботда кўрсатилишича, Толибон АҚШ ва НАТО кучлари билан ишлаган шахсларни зўр бериб аниқламоқда.\nМатбуот нашрлари танишиб чиққан ҳужжатга кўра, Ғарб давлатлари билан ҳамкорлик қилган афғонлар ва уларнинг оилалари қийноққа тутилиши ва қатл этилиши мумкин.\nБМТнинг таҳдидларни баҳолаш бўйича маслаҳатчилари томонидан тақдим этилган ҳисоботда ёзилишича, Толибон қўлга олмоқчи бўлган шахсларнинг рўйхатлари тузилган.\nҲисоботга кўра, афғон армияси, полиция ва разведка бўлинмаларида муҳим ўрин тутган шахслар энг катта хавф остидадир.\n18 август куни ҳозирланган ҳисоботда Толибон қўлга олмоқчи бўлган шахслар ва уларнинг оила аъзоларини «уйма-уй юриб» аниқлаётгани таъкидланади.\nҲисобот БМТ агентликларига разведка маълумотларини тақдим этиб келаётган «Норвегия глобал таҳлиллар маркази» (Norwegian Center for Global Analyses) томонидан ҳозирланган.


UzNews - NorthJobs – Россиянинг етакчи компанияларида иш топишга ёрдам берадиган хизмат\nNorthJobs – Россиянинг етакчи компанияларида иш топишга ёрдам берадиган хизмат\nХизмат орқали Ўзбекистонда туриб, смартфон ва интернет ёрдамида Россия Федерациясининг исталган ҳудудидан иш топишингиз мумкин.\nРоссияда 100дан ортиқ етакчи компанияларда иш қидириш ва иш билан таъминлашга ёрдам берувчи – NorthJobs интернет хизмати ишга туширилди. Мазкур интернет хизмати ёрдамида иш берувчи, иш шароитлари ва ойлик маош ҳақида тасаввурга эга бўласиз.\nNorthJobs компанияси онлайн тарзда, танлов орқали, ишга қабул қилиш билан шуғулланади ва Россиянинг йирик ишлаб чиқариш компаниялари учун кадрлар етказиб бериш тажрибасига эга. Бундан ташқари, қурилиш соҳаси, қишлоқ хўжалиги, умумий овқатланиш объектлари, чакана савдо, ва бошқа соҳаларда доимий равишда янгиланиб турадиган иш ўринлари базаси ҳам мавжуд.\nNorthJobs орқали иш топган ўзбекистонликларга Россияда бепул ҳуқуқий ва мослашиш учун ёрдам тақдим этилади. Шунингдек, хизмат орқали иш билан банд бўлган ҳар бир ишчи, биринчи ойда ишдан бўшатилиш ҳолатидан суғурталанади. Ишдан бўшатилган тақдирда эса, сабаблардан қатъий назар, ишчига Россиядан Ўзбекистонга қайтиш учун чипта нархи тўлаб берилади.


Заргарларга лицензия ва гувоҳномалар бериш тезлаштирилди | NORMA.UZ\nЗаргарлик тармоғини тартибга солувчи бир қатор қонуности ҳужжатларига ўзгартириш ва қўшимчалар киритилди (20.02.2020 йилдаги 103-сон ВМҚга қаранг).\nҚимматбаҳо металлар ва қимматбаҳо тошлардан ясалган заргарлик ҳамда бошқа буюмларни ишлаб чиқариш фаолиятини лицензиялаш жараёни жадаллаштирилади. Бунга лицензия бериш тўғрисидаги аризани кўриб чиқиш муддати 10 кундан 5 кунга, қайта расмийлаштириш бўйича – 5 кундан 2 кунга (ариза қабул қилинган санадан эътиборан, уни тақдим этиш усулидан қатъи назар, таҳр. изоҳи) қисқартирилганлиги орқали эришилди.\nБу қимматбаҳо металлар ва қимматбаҳо тошлар билан ишлаш учун рўйхатдан ўтказиш гувоҳномасини олишга ҳам тааллуқлидир. Энди Асиллик даражасини белгилаш палатаси гувоҳномани бериш ёки муддатини узайтириш тўғрисидаги аризани 5 иш куни (илгари 7 иш куни эди), қайта расмийлаштиришда эса 3 иш куни (илгари 5 иш куни эди) мобайнида кўриб чиқади. Худди аввалгидек, 1 БҲМ миқдоридаги қўшимча ҳақ эвазига заргарлик буюмлари билан савдо қилиш ҳуқуқини берадиган гувоҳномаларни олишга доир мурожаатлар тезкор тартибда (тегишинча 2 ва 1 иш куни давомида, таҳр. изоҳи) кўриб чиқилади.\nШунингдек таъкидлаш жоизки, заргарлик буюмлари билан савдо қилишга доир амалдаги қоидаларга тузатишлар киритилди. Ўзгаришларнинг катта қисми бевосита Президентнинг 18.05.2019 йилдаги «Ўзбекистон Республикасида заргарлик тармоғини жадал ривожлантириш чора-тадбирлари тўғрисида»ги ПФ-5721-сон Фармони қоидаларидан келиб чиқди. Бундан ташқари, шундай маҳсулотларни воситачилар ва интернет-дўкон орқали реализация қилишнинг ўзига хос жиҳатлари қайд этилган.\nҲужжат Қонун ҳужжатлари маълумотлари миллий базасида эълон қилинган ва 21.02.2020 йилдан кучга кирди.


Жорий йилнинг 15 январга ўтар кечаси Нижний Новгород - Саратов йўналишида бораётган Toyota русумли минивэн Volvo русумидаги юк машинаси билан юзма-юз тўқнашиб кетди.\nБу хабарни Озодликка тасдиқлаган Пенза вилоятидаги Ўзбеклар жамияти фаоли Сатимбой Бердиев Саратов вилояти, Петровский тумани, Тарумовка қишлоғи яқинида содир бўлган ҳалокатда 7 нафар Ўзбекистон, Қирғизистон ва Тожикистон ватандошларининг барчаси нобуд бўлганини айтди.\n- Тўрттаси - Қирғизистондан, иккитаси - Ўзбекистон ва яна бири Тожикистондан экан. Мен ҳозир ФМС маълумотлар базасига бориб текширдим – улар ҳаммаси Москвада, Химки шаҳрида регистрацияда турган, шу ерда битта фирмада ишлаган. Улар бир йиллик патентлари тугагани сабабли чегарага бориб қайтаётган бўлган. Тожикистон ва Қирғизистон жасадларни олиб кетишини билдирган. Иккала ўзбекистонликнинг қариндошлари борибди олиб кетгани, деди Сатимбой Бердиев.\nЎзбекистон Республикаси Фавқулодда вазиятлар вазирлиги бошқа вазирлик ва идоралар билан ҳамкорликда ҳалок бўлганларнинг яқинларига зарурий ёрдам кўрсатиш чоралари кўрилаётганини хабар қилди.\nЎзбек жамияти раҳбари тасдиқлаган маълумотларга кўра, Петровский туманидаги автоҳалокатда нобуд бўлганлар орасида 2 ўзбекистонлик бор:\n1. Людмила Бозорова, 1975 йилда туғилган, Янгиер шаҳридан;\n2. Абдусаломов Зайниддин Абдурашид ўғли, 1992 йилда туғилган.\nШунингдек, Озодликка аварияда ўлган тўрт қирғизистонликнинг исми маълум бўлди. Булар 1970 йилда туғилган бозорқўрғонлик Айдарбек Молдошев, 1974 йилда туғилган Алмазбек Анашев, 1988 йилда туғилган Долатбек Боронов, 1983 йилда туғилган Жазгул Касимовалардир.\nКонибодомлик 40 яшар Элёр Нуғмонов йўл-транспорт ҳодисасида нобуд бўлган ягона тожикистонлик экани аниқланди. Бу шахсларнинг ҳаммаси Москвада қайд этилган “Вимпел-Строй” қурилиш ширкати ишчилари бўлгани маҳаллий маъмурият томонидан очиқланди.\nАвтоҳалокатда нобуд бўлган меҳнат муҳожирлари жасадлари Петровский туман шифохонаси моргида қолмоқда.\nАйни пайтда, Youtube тармоғида бевосита ҳодиса жойидан телефонга олинган видеокадрлар пайдо бўлди. Унда мажақланиб кетган О71-91С рақамли минивэн ва зарба кучидан кюветга чиқиб кетган прицепли юк машинаси олдида олиб борилаётган қутқарув ишлари акс этган.\nҲодиса сабаблари тўғрисида фикр билдирган Саратов вилояти қутқарувчилари Volvo ҳайдовчиси машинада ухлаб қолгани ва қарама-қарши йўлга чиқиб кетганини тахмин қилмоқда. Юзма-юз тўқнашув туфайли катта тезликда кетаётган енгил машинадаги одамларга тирик қолиш имконини қолдирмагани айтилди.\n- Toyota микроавтобусида халок бўлган йўловчилар жасадлари гидравлика ускуналари ёрдамида машинадан чиқариб олинди ва полиция ходимларига шахсини аниқлашга топширилди, деди ҳодиса жойида қутқарув ишларини олиб борган МЧС ходимларидан бири.\n2013 йилда Самарадаги автоҳалокатда 13 муҳожир нобуд бўлган\nҲозирда йўл ҳаракати қоидасини бузган Volvo русумидаги юк ташувчи машинанинг 33 яшар ҳайдовчиси қўлга олингани, ҳодиса юзасидан Россия Федерацияси ЖК 264 моддаси асосида жиноий иш қўзғатилгани айтилмоқда. Volvo ҳайдовчиси қонида алқогол ёки наркотик моддалари борлиги тасдиқланмади.\nОзодлик Россияда қайд муддати тугаган ва паспортига кирди-чиқди муҳрини уриш мақсадида чегарага бораётган ёки келаётган ўнлаб автоҳалокатларда нобуд бўлаётган, турли жароҳатларни олаётган меҳнат муҳожирлари тўғрисида хабар бериб келади.


07 июл 2022, Тошкент вақти: 18:51\nЎзбекистоннинг атрофи Қирғизистон ҳудуди билан ўралган Шоҳимардон эксклавига борган юзлаб ўзбекистонлик қирғиз-ўзбек чегарасидан ўтолмай, "қамал"да қолаётгани тўғрисида Озодлик 7 сентябрда хабар қилган эди.\nЎшандан бери чегарадаги вазият юмшатилиши учун кузатувчилар тахмин қилган бир шарт бажарилди: Ўзбекистон 9 сентябрга ўтар кечаси ўзбек-қирғиз чегарасидаги Унгартепа ҳудудида қўлга олинган тўрт нафар қирғизистонликни ҳибсдан озод қилди. Бироқ шунга қарамай, 11 сентябрь куни маълум бўлишича, дам олиш учун Шоҳимардонга Ўзбекистоннинг асосий ҳудудидан борганлар ҳануз ортга қайта олмаяпти.\nЧегаранинг ёпиқ қолаётгани тўғрисидаги норасмий хабарларни Фарғона вилоят, Фарғона туман ҳокимлиги мулозими тасдиқлади. (Шоҳимардон қишлоғи маъмурий-ҳудудий жиҳатдан шу туманга қарайди). Ҳокимликнинг айнан шу масала билан шуғулланаётгани айтилган Абдуҳошим исмли мулозими Озодликнинг бу масаладаги саволларига жавоб беришни истамади.\nЎзи тошкентлик, лекин Фарғонада яшайдиган 32 яшар Одина Ўринова 3 кун дам олиш учун йўлланма билан Шоҳимардонга 21 августда келгани, ўшандан буён уйига қайтолмаётгани тўғрисида Озодликка 7 сентябрь куни айтиб берган эди.\nОдина Ўринова билан 11 сентябрь куни Озодлик яна боғланди.\n- Ҳалигача ўша ўтириш, ўша туриш. Йўл очилди деган янгилик йўқ. Совуқлар тушиб қолди. Оёқларимиз совқотишни бошлади. Қурбон ҳайитини уйимизда кутамиз, дегандик. Насиб қилмаганга ўхшайди, дейди Шоҳимардонга 3 кунга бориб, 22 кундан буён Фарғонага қайтолмаётган аёл.\nУнинг айтишича, қамалда қолганлар ҳар куни Шоҳимардон “ҳокими”га қатнамоқда, лекин наф йўқ.\nФарғоналик инсон ҳуқуқлари ҳимоячиси Абдусалом Эргашевнинг айтишича, Шоҳимардонга Одина Ўриновадан олдинроқ борганлар ҳам бор.\n- Марғилондан 40 киши 13 ёки 14 августда кетган эди Шоҳимардонга. Демак, қарийб 1 ой бўлди, ваҳоланки, улар кўпи билан 1 ҳафтада ортга қайтишлари керак эди, деди Абдусалом Эргашев.\nҚамалда қолаётганлар уларни Қирғизистон чегарачилари ўтказмаëтгани ва ўзбек расмийлари ҳам уларнинг уйига қайтолмагани учун қирғиз томонининг чегарани тақа-тақ ëпиб қўйганини рўкач қилаëтганини айтган эди.\nОзодлик билан 7 сентябрь кунги суҳбатда Қирғизистон Давлат чегара комитети матбуот хизмати раҳбари Сажира Чоколаева бу гапни тасдиқлаган ва 3 сентябрдан бошлаб Бишкек ҳукумати чегараларни номаълум муддатга ëпиб қўйганини маълум қилган эди.\nЎтган ҳафтада Озодлик суҳбатлашган кузатувчилар¸ қирғиз томонининг 3 сентябрдан бошлаб чегаралардаги ўтиш-қайтишни тўхтатиб қўйганини¸ икки ҳукумат ўртасида тортишувга сабаб бўлаëтган Унгуртепа музокаралари билан боғлаган эди.\nБироқ ўтган жумада масала ҳал бўлгандай бўлди: Ўзбекистон 9 сентябрга ўтар кечаси ўзбек-қирғиз чегарасидаги Унгуртепа ҳудудида қўлга олинган тўрт нафар қирғизистонликни ҳибсдан озод қилди.\nҚирғиз ватандошлари Ўзбекистоннинг Наманган вилояти Янгиқўрғон туман тергов изоляторида 18 кун ҳибсда сақланди. Қирғизистоннинг Жалолобод вилоят ички ишлар бошқармаси раҳбари Жениш Жўрабековнинг айтишича, қирғиз ватандошлари ўз ватанларига етиб келган.\nЛекин шунга қарамай, Шоҳимардон ва Ўзбекистоннинг яна бир эксклави – Сўхдаги вазият ўта мураккаблигича қолмоқда.


Туркия ТИВ раҳбари Керри билан Гуленнинг экстрадициясини муҳокама қилмаган\n08:40 / 17.07.2016\nТуркия Ташқи ишлар вазири Мавлуд Човушўғли америкалик ҳамкасби, АҚШ Давлат департаменти раҳбари Жон Керрига мамлакатда давлатга тўнтариши амалга оширишга уриниш ортида тургани гумон қилинаётган Фатҳулло Гулен ҳақида тушунча берган, бироқ АҚШ расмийси билан уни Туркияга топшириш масаласини муҳокама қилмаган. Бу ҳақда Рейтер агентлиги хабар тарқатди.\n"Бизнинг кечаги сўзлашувимизда экстрадиция масаласи муҳокама қилинмади. Лекин мен яна бир бор давлат тўнтариши Гулен томонидан ташкиллаштирилгани ҳақида тўғридан-тўғри гапирдим", деган Човушўғли интервью вақтида.\nТуркия ТИВ бошлиғининг айтишича, эндиликда Туркия армиясини "Гуленизм" тарафдорларидан "тозалаш" амалга оширилиши керак.\n"Тозалаш ишлари якунланганидан кейингина, бизнинг армиямиз янада кучлироқ бўлади", дея қўшимча қилган дипломат.\nБундан олдинроқ, Эрдўған ҳарбий тўнтаришнинг ғоявий раҳбари ва ташкилотчиси сифатида айнан мухолифатчи Фатҳуллоҳ Гуленни айтиб, АҚШ уни мамлакат ихтиёрига топшириши кераклигига чақиргани хабар қилинганди.\nЖон Керри эса расмий Анқарадан бунга далил талаб қилди.\nТуркия ҳукумати тўнтариш ортида айнан Гуленнинг "параллел ҳукумати" турганини ва уни яширган мамлакат Туркияга дўст бўлмаслигини таъкидлади. Гулен эса бу ишларга ҳеч қандай алоқаси йўқ эканини айтмоқда.


“Шароит, имконият ва имтиёзлар мавжуд. Гап меҳнат қилишда қоляпти” | Jomboy.uz\n“Шароит, имконият ва имтиёзлар мавжуд. Гап меҳнат қилишда қоляпти”\nSat, 12/09/2020 - 18:45\nАввал хабар қилганимиздек, камбағалликдан чиқариш тадбирлари доирасида маҳаллаларда ёшлар ва хотин-қизлар ҳунармандчилиги марказлари ташкил этилмоқда. Шундай гузарлар Қўнғирот, Журият ва Назар маҳаллаларида ҳам ишга туширилди.\nШу муносабат билан ўтказилган амалий семинарда сектор раҳбарлари, маҳалла раислари ва мутасадди ташкилот вакиллари қатнашди.\nЖурият маҳалласидаги оилавий касаначилик, иссиқхона, парранда йўналишидаги кичик тадбиркорлик субъектлари тадбир иштирокчилари томонидан юқори баҳоланди. Ҳудудда сўнгги бир йилда 20 га яқин оилавий тадбиркорлар фаолият бошлагани эътироф этилди.\n– Пандемия шароитида оиламиз билан иқтисодий муаммоларга дуч келдик, – дейди Жаҳонгир Эгамбердиев. – Маҳалла вакилларининг таклифи билан иссиқхона йўналишида тадбиркорлик бошладим. Субсидия ажратилди. Тикув машиналарини созлаш турмуш ўртоғимнинг қўлидан келади. Кўп ўтмай устахона ҳам очдик. Ҳозир иккимиз ҳам иш билан бандмиз. Рўзғоримизга барака киряпти.\nМаҳалла раиси Бердиқул Маҳмудовнинг айтишича, бугунги кунда маҳаллада оилавий тадбиркорлик билан шуғулланаётганлар сони ўттизга яқинлашган.\n– Натижада, эллик нафардан ортиқ “Темир дафтар”га кирган фуқаролар иш билан банд бўлди, – дейди Б.Маҳмудов. – Аслида барча шароит, имконият ва имтиёзлар мавжуд. Гап астойдил меҳнат қилишда. Аҳолига қонунчиликдаги янгилик ва имтиёзлар ҳақида тушунча беряпмиз. Йил охиригача эҳтиёжманд оилаларнинг 80-90 фоизини доимий даромад билан таъминлай олсак, катта ютуқ бўлади.\nШунингдек, Қўнғирот маҳалласида ташкил этилган гўзаллик салони, Назар маҳалласида очилган тикувчилик цехи иштирокчиларда ижобий таассурот қолдирди.


Шомаҳмудовлар ҳайкали яна Тошкент марказига қайтмоқда - BBC News O'zbek\nШомаҳмудовлар ҳайкали яна Тошкент марказига қайтмоқда\nИслом Каримов даврида бир кечада Тошкент марказидан четга чиқариб ўрнатилган Шомаҳмудовлар оиласи ҳайкали яна марказга қайтиши мумкин. Иккинчи Жаҳон урушида 15 етимни асраб олган темирчи Шоаҳмад Шомаҳмудов оиласини шарафига ўрнатилган мажмуанинг марказдан олиб ташланишини расмийлар ободонлаштириш ишлари билан тушунтирган эди.\nҲайкалнинг яна пойтахт марказига кўчирилиши ҳақида Ўзбекистон ва Россиядаги бир неча нашрлар ўз манбаларига таяниб хабар бермоқда.\nRegnum ахборот агентлигининг Тошкент шаҳар ҳокимиятидаги манбасига таяниб хабар беришича, ёдгорлик мажмуаси Тошкентдаги собиқ Бобур, ҳозирда "Халқлар дўстлиги" дея ўзгартирилган истироҳат боғига кўчирилади.\n"Новости Узбекистана" нашрининг ёзишича, мажмуани кўчириш режаси йил бошидан бери бор. Уни қаерга ўрнатиш бўйича бир неча таклифлар берилган ва "Халқлар дўстлиги" боғи мақбул деб топилган.\nШомаҳмудовлар оиласи тарихи Раҳмат Файзийнинг «Ҳазрати инсон» романи ва режиссёр Шуҳрат Аббосовнинг «Сен етим эмассан» фильми учун асос бўлган. Асраб олинган болалар орасида рус, беларус, молдаван, яҳудий, латиш, қозоқ, немис ва татарлар бўлган.\nХалқлар дўстлиги монументи Тошкентда 1982 йилда ўрнатилган.\nБир кечада кўчирилган ҳайкал\nТошкент марказидан халқлар дўстлиги рамзи бўлган Шомаҳмудовлар оисласи ҳайкали 2008 йил, 12 апрел куни тунда кўчириб ташланган эди. Уни Тошкентга жанубий вилоятлардан кириб келишда йўл ёқасига ўрнатишган.\nМажмуа жойлашган "Халқлар Дўстлиги" саройи номи ҳам ўзгартирилиб, "Истиқлол" санъат саройи деб ном берилган.\nЎшанда ҳайкал олиб ташланиши ва сарой номи ўзгартирилиши сабабини айрим расмийлар оддийгина қилиб Тошкентнинг 2200 йиллик юбилейи олдидан пойтахтда амалга ошириладиган ободонлаштириш ишларининг бир қисми дея тушунтиришган.\nТахминларга кўра эса бунинг мафкуравий ёки шаҳар муҳандислигига оид сабаби бўлиши мумкин.\nЎзбекистон мустақилликка эришганидан буён Ислом Каримов даврида ҳукумат Шўро тизимини ёдга соладиган барча маданий ё адабий меросларни ёппасига тугаллашга киришди ва буни келгуси авлодни миллий истиқлол ғояси руҳида тарбиялаш зарурати билан изоҳлаб келди.\nИккинчи Жаҳон уруши пайти етим болаларни асраб қолган Шомаҳмудовлар оиласига қўйилган ҳайкал ҳам ўзбек халқининг болажонлиги ва меҳмондўстлиги рамзи сифатида кўрилган бўлса-да, бу аслида Шўро, коммунистик партия мафкурасининг маҳсули бўлган.\nМасалага айни шу нуқтаи назардан қаралгани эҳтимоли билдирилган эди.\nБу икки ўзгариш - ҳайкалнинг олиб ташланиши ва саройнинг қайта номланиши аксар русийзабон аҳоли ва матбуотда ўзига хос бир акс-садо берганди.\nУлар буни Ўзбекистоннинг Россиядан узоқлашиши йўлидаги ҳаракати, ўтмишдаги якдиллик ва руҳан бирлик ришталарни узиш дея баҳолашган эди.\nБир кечада ўзгарган сиёсат\nБироқ 2016 йили 2 сентябр куни Ўзбекистоннинг илк Президенти Ислом Каримов вафот этиб, унинг ўрнига ҳокимият тепасига келган Шавкат Мирзиёев совет рамзларига устозидан бошқачароқ қарашини намоён қилмоқда.\nИслом Каримов истеъмолдан чиқаришга уринган "Халқлар дўстлиги" ибораси яна кириб кела бошлади.\nШу йилнинг январ ойида "Бобур" парки "Халқлар дўстлиги" номига ўзгартирилди. Энди у ерга Каримов шаҳар четига чиқариб ташлаган ҳайкал ўрнатилиши маълум қилинмоқда.\nШўролар даврида ғалаба куни сифатида нишонланган 9 майни Каримов хотира ва қадрлаш кунига ўзгартирганди. Бу йиллар давомида Россиядан фарқли равишда 9 май ўтганларни хотирлаш куни сифатида нишонланди.\nБироқ шу кунларда Тошкент кўчаларида алвон байроқларни кўтариб олган ёшларнинг Иккинчи жаҳон уруши йилларидаги совет ҳарбийларининг кийимларини кийиб, уруш даври машиналарида Тошкент кўчаларидан намойишкорона ўтиши кузатилди.


30 сентябрь куни Ўзбекистон Республикаси Олий Мажлиси Қонунчилик палатасининг Бюджет ва иқтисодий ислоҳотлар қўмитаси томонидан Ўзбекистон Республикаси ташқи иқтисодий алоқалар, инвестициялар ва савдо вазирининг «Ташқи иқтисодий фаолият тўғрисида»ги Ўзбекистон Республикаси Қонунининг Бухоро вилоятидаги ижроси тўғрисидаги ахбороти эшитилди.\n«Парламент назорати тўғрисида»ги Ўзбекистон Республикаси Қонунига мувофиқ ўтказилган тадбир мамлакатимиз иқтисодиётининг рақобатбардошлигини ошириш юзасидан қабул қилинган чора-тадбирларни амалга оширилиши ҳолатини ўрганишга, экспорт қилувчи корхоналарни, кичик бизнес ва хусусий тадбиркорликни қўллаб-қувватлашни кучайтириш юзасидан қўшимча таклиф ва тавсиялар ишлаб чиқишга қаратилган.\nАхборотда қайд этилишича, Бухоро вилоятида ўтган вақт давомида минтақанинг ташқи иқтисодий фаолиятини янги даражага кўтариш бўйича кўламли ишлар олиб борилган. Пировард натижада – кўриб чиқилаётган давр мобайнида 50 дан ортиқ корхоналар ташқи иқтисодий фаолиятга жалб қилинган, Россия Федерацияси, Қозоғистон Республикаси ва Польша Республикасида 5 та янги савдо уйлари барпо этилди.\nБухоро вилоятида 2015 йил учун прогноз кўрсаткичлари тўлиқ ҳажмда бажарилганлиги ва 148,5 млн. долларни ташкил этганлиги алоҳида таъкидлаб ўтилди. Хусусан, ўтган йилда саноат экспортининг прогноз кўрсаткичлари тўлиқ бажарилган бўлиб, уларнинг миқдори 28,1 млн. долларни ташкил этди. Хизматлар соҳасида ҳам сезиларли натижаларга эришилган бўлиб, уларнинг кўрсаткичлари 73,9 млн. долларни ташкил этди. Чунончи, 62,3 млн. долларлик туристик хизматлар кўрсатилди, Ўзбекистон Республикасининг норезидент корхоналари томонидан кўрсатилган хизматлар, шу жумладан, банк, суғурта ва бошқа молиявий хизматлар миқдори эса 11,5 млн. доллардан ошган.\nБухоро вилоятида мавжуд бўлган ваколатли банкларнинг 14 та бўлими ва 54 та филиали юқори экспорт кўрсаткичларига эришишда алоҳида ўрин тутди. 2015 йилда ва жорий йилнинг биринчи чорагида улар томонидан ижро учун 369,9 млн. доллар миқдоридаги 281 та экспорт шартномаси қабул қилиниб, шартномалар асосан Россия Федерацияси, Қозоғистон Республикаси, Хитойдан ва бошқа мамлакатлардан бўлган шахслар билан тузилган.\nКичик бизнес ва хусусий тадбиркорлик субъектларининг экспортини қўллаб-қувватлаш фондининг Бухоро филиали ҳам вилоятининг ташқи иқтисодий фаолиятини ривожлантиришда ўз ўрнина топган. 2015 йилда фонд 80 та тадбиркорлик субъектига 11 млн. доллар миқдорида, 2016 йилнинг биринчи чорагида эса – 50 та тадбиркорлик субъектига ўз экспорт фаолиятини ривожлантириш учун 15 млн. доллар миқдорида маблағ ажратган ҳолда ёрдам кўрсатди. Қурилиш материаллари, озиқ-овқат, кимё ва тўқимачилик саноати, шунингдек қишлоқ хўжалиги маҳсулотлари ташқи бозорларга чиқарилган.\nТаҳлил жараёнида минтақанинг фаол инвестициявий фаолияти қайд этилганлигини таъкидлаш лозим. 2011–2015 йиллар даврида Бухоро вилоятига 6853,0 млрд. сўм миқдоридаги чет эл инвестициялари жалб этилди. Масалан, агар 2011 йилда чет эл инвестициялари ҳисобига 1971,3 млрд. сўмлик капитал маблағлар ўзлаштирилган бўлса, 2015 йилда эса ушбу кўрсаткич 2 баробардан ортиқ ошди ва 3878,4 млрд. сўмни ташкил этди.\nМинтақанинг қулай инвестициявий муҳити божхона ва солиққа оид қонун ҳужжатларининг либераллаштирилиши билан тўғридан-тўғри боғлиқдир. Чунончи, 2015 йилда экспорт қилувчи корхоналарга нисбатан божхона тўловлари юзасидан 1951,1 млрд. сўм ҳажмдаги имтиёз ва преференциялар қўлланилди. Уларнинг асосий қисми Бухоро нефтни қайта ишлаш заводига нефть импорти учун, «ЛУКОЙЛ Узбекистан оперейтинг компани» МЧЖ га – «Қандим» газни қайта ишлаш заводини қуриш учун асбоб-ускуналарни олишга ва бошқа корхоналарга тўғри келди. 2016 йилнинг биринчи чорагида эса божхона имтиёзларининг миқдори 281,0 млрд. сўмни ташкил этиб, бу ўтган йилнинг худди шундай даврига нисбатан 165,5 млрд. сўмга кўпдир. Имтиёзлар «Daewoo Textile Bukhara», «Knauf Gips Buxoro» МЧЖ, «Бухорогипс» АЖ каби корхоналарга ва бошқа корхоналарга тақдим этилди. Шу билан бирга, 33 та корхонага солиққа оид имтиёзлар берилган бўлиб, имтиёзлар уларга 8,4 млрд. сўмни тежаш имконини берди.\nЭшитув доирасида Ўзбекистон Республикаси Олий Мажлиси Қонунчилик палатасининг Бюджет ва иқтисодий ислоҳотлар қўмитаси айрим минтақавий экспорт қилувчи корхоналарнинг ўз мажбуриятларини бажариш борасида орқада қолаётганлигини таъкидлади. Хом ашёнинг етишмаслиги ва товарни ишлаб чиқариш учун квотанинг йўқлиги, ишлаб чиқарилаётган маҳсулотнинг сифати паст эканлиги, хорижий ҳамкорлар томонидан олдиндан амалга ошириладиган тўловнинг кечиктирилиши ва бошқалар ушбу саноат корхоналарининг самарасиз экспорт сиёсатининг сабаблари деб айтиб ўтилди. Умуман олганда, вилоят бўйича экспорт прогноз кўрсаткичларининг бажарилмаганлиги туманлар ва шаҳарлар кесимида Шофиркон, Жондор, Вобкент, Бухоро ва Ғиждувон туманларига тўғри келган.\nҚўмита томонидан ташқи иқтисодий фаолият субъектларининг ҳуқуқлари ва қонуний манфаатларини адлия органлари томонидан кафолатли таъминлашга доир ахборот ҳам эшитилди. Тақдим этилган ахборотга мувофиқ ўтган давр мобайнида адлия органларига суд ижрочилари томонидан суд қарорларининг бажарилмаётганлиги, жарималарнинг ноқонуний қўлланилаётганлиги юзасидан мурожаатлар ва бошқа мурожаатлар келиб тушди. Мурожаатларни ўрганиш жараёнида бир қатор назорат қилувчи органлар томонидан текширувларни қайд этиш дафтарларини белгиланган тартибга зид равишда тегишли равишда тўлдирмаслик ҳолатлари аниқланган. Шу билан бирга, солиқ органлари томонидан ўтказилган назорат тадбирлари натижасида 2015 йилда 4 та солиқ тўловчига нисбатан ташқи савдо операцияларига доир имтиёзлар нотўғри қўлланилганлиги аниқланди.\nКун тартибидаги масала юзасидан «Ташқи иқтисодий фаолият тўғрисида»ги Ўзбекистон Республикаси Қонунининг Бухоро вилоятида ижро этилишининг бориши ҳақидаги ахбороти юзасидан парламент қуйи палатасининг Бюджет ва иқтисодий ислоҳотлар қўмитаси уни маъқуллаш, тўғрисида қарор қабул қилди.\nШу билан бирга қўмита томонидан ўз маҳсулотини (ишлари ва хизматларини) аввал экспорт қилмаган корхоналарни экспорт фаолиятига жалб этишга доир қўшимча чора-тадбирларни қабул қилиш бўйича аниқ тавсиялар берилди. Экспорт қилувчилар доирасини кенгайтириш, экспорт фаолиятини диверсификациялаш мақсадида имтиёзлар ва преференцияларнинг янги турларини тақдим этишга оид таклифларни Ўзбекистон Республикаси Вазирлар Маҳкамасига киритиш, қишлоқ хўжалиги маҳсулотларини экспорт қилиш чоғида божхона кўриги ва тегишли ҳужжатлар расмийлаштируви жараёнини такомиллаштириш, вилоят иқтисодиётининг рақобатбардошлигини оширишга доир комплекс чора-тадбирлар кўриш, экспорт қилувчи корхоналар, кичик бизнес ва хусусий тадбиркорликни қўллаб-қувватлашни кучайтириш шулар жумласидандир.\nКўришлар сони: 10953


Иккинчи ва ундан кейинги олий таълим қандай олинади | NORMA.UZ\nҲужжат “Таълим тўғрисида”ги Қонун ва Президентнинг “Миллий қонунчилик базасини комплекс тизимлаштириш чора-тадбирлари тўғрисида” 2021 йил 30 апрелдаги ПФ-6218-сон Фармонига мувофиқ қабул қилинган.\nолий таълим муассасалари бакалавриат таълим йўналишлари хусусиятидан келиб чиқиб, иккинчи ва ундан кейинги олий таълимни олий таълим муассасаларида мавжуд бакалавриат таълим йўналишлари ва таълим шаклларида ташкил этиш;\nиккинчи ва ундан кейинги олий таълим бўйича қабул параметрларини белгилаш. ўқишга кириш учун белгиланган муддатларда махсус электрон тизим орқали рўйхатдан ўтиш;\nиккинчи ва ундан кейинги олий таълимда ўқув жараёнини ташкил этиш, шу жумладан, ўқиш давомийлигини тегишли бакалавриат таълим йўналишлари учун белгиланган муддатдан бир йилга кам этиб белгилаш;\nиккинчи ва ундан кейинги олий таълимнинг бакалавриат таълим йўналишлари ўқув режаси ва фан дастурларини таянч олий таълим муассасалари томонидан турдош олий таълим муассасалари билан келишилган ҳолда кадрлар буюртмачиларининг эҳтиёжларидан келиб чиқиб алоҳида ишлаб чиқиш ва тасдиқлаш.\nНизом олий ҳарбий таълим муассасаларига нисбатан татбиқ этилмайди.\nОлий маълумотга эга бўлган бакалавр (дипломли мутахассис) даражасига эга шахслар бакалавриат таълим йўналишлари бўйича иккинчи ва ундан кейинги олий таълимни олишлари мумкин.\n“Таълим тўғрисида”ги Қонуннинг 11-моддасига мувофиқ фуқаролар шартнома асосида иккинчи ва ундан кейинги олий маълумотни олиш ҳуқуқига эгадирлар.\nИккинчи ва ундан кейинги олий таълимга ўқишга кириш учун абитуриентлар ҳар йили 10 июлдан 10 августга қадар (шу куни ҳам) Олий ва ўрта махсус таълим вазирлиги томонидан ишлаб чиқилган махсус электрон тизим орқали рўйхатдан ўтади.\nҚабул қилиш тартиби (кириш имтиҳони шакли, баҳолаш мезонлари, имтиҳон ўтказиш муддатлари) олий таълим муассасаси кенгаши томонидан белгиланади ва ҳар йили 1 июлга қадар олий таълим муассасасининг расмий сайтида эълон қилинади.\nҚабул қилиш натижалари ҳар йили 30 августга қадар олий таълим муассасалари томонидан эълон қилинади.\nНизом 2022 йил 1 майда кучга киради.


Муроджон Алиев: “Бунёдкор” академияси жисмонан, руҳан ва албатта ақлан салоҳиятли футболчиларни тарбиялашга тайёр!\n“Бунёдкор” футбол клуби ташкил топганига кўп бўлгани йўқ. Халқ тили билан айтганда, биз эндигина илк мучал ёшимизни нишонладик. Ана шу қисқа вақт орасида катта ва буюк ишлар амалга оширилди: ҳукуматимиз томонидан Марказий Осиёда тенги йўқ “Бунёдкор” стадиони фойдаланишга топширилди, келажакка пойдевор сифатида болалар футбол академияси ишга туширилди. Жамоамиз олий лигадаги илк иштирокидаёқ Осиё Чемпионлар лигаси йўлланмасини қўлга киритди ва 10 йил давомида ушбу нуфузли мусобақанинг мунтазам қатнашчисига айланди, унда икки бор ярим финалгача етиб борди. 5 марта Ўзбекистон чемпиони, 4 бор мамлакат кубоги соҳиби ва бир марта Ўзбекистон Суперкубоги эгаси бўлди. Клуб академиясининг тарбияланувчилари 5 бор Ёшлар лигаси ғолиблигини қўлга киритди.\nЁрқин тарих ва нурсиз яқин ўтмиш\nАлбатта, қисқа муддатда бундай ютуқларга эришиш шарафли ва бу билан ҳар қанча фахрлансак арзийди. Бироқ, булар бари дастлабки 6 йилга тўғри келади, сўнгги 4 йил давомида асосий жамоамиз бирорта ҳам совринга эга чиқмагани эса ачинарли ва ташвишлидир. Бунинг ўзига хос объектив ва субъектив сабаблари бор. Объектив сабабларидан бири – “Бунёдкор” ташкил топган кундан ўз фаолиятини бошлаган ва жамоанинг барча ютуқларига бевосита сабабчи бўлган мутахассис – Миржалол Қосимов клубни тарк этиши бўлди. Ўзбекистон футбол федерацияси қарорига кўра, Қосимов барча эътиборини миллий терма жамоага қаратиши мақсадга мувофиқ деб топилди. Шу тариқа 2014 йилнинг 4 апрелидан Миржалол Қўшоқович “қалдирғочлар”ни тарк этди. Шундан сўнг, асосий жамоамиз бирорта совринга ҳам эгалик қила олмади. Субъектив сабаблар эса клубнинг ички иши бўлиб, ҳозирда улар бартараф этилди, шу боис уларга батафсил тўхталишга ҳожат йўқ деб ҳисоблаймиз...\nБутун жаҳонга довруғи таралган клубнинг бу ахволга тушиши, албатта мутасаддиларни қаноатлантирмасди. 2017 йилги мавсум ҳам салбий кўрсаткичлар билан бошлангач, “Бунёдкор” футбол клубида жиддий ўзгаришлар амалга оширилди. Май ойининг илк кунларида клуб Бош директори Бахтиёр Бобоев ўз ўрнини таниқли мутахассис Муроджон Алиевга бўшатиб берди. Муроджон Боқиевичнинг биринчи буйруғи эса ўзбек футболи афсонаси Миржалол Қосимовни бош мураббий этиб тайинлаши бўлди. Ўшанда вазият анча оғир эди. ОЧЛ бахсларида гуруҳни сўнгги ўрин билан якунлаган жамоамиз, Ўзбекистон чемпионатида 13-поғонани эгаллаб турганди. Ўша пайтда жамоага янги ўйинчиларни қабул қилишнинг имкони бўлмагани сабабли, асосий вазифа таркибда бўлган ёш футболчиларга руҳий ишончни қайтариб, уларда ғолиблик руҳини шакллантириш эди. Сабаби, Лушчан бошқарувида «қалдирғочлар» 8 та беллашувнинг бор-йўғи 2 тасида зафар қучган, яна шунча ўйинда имконият бой берилган бўлса, 4 тасида ғолибни аниқлаб бўлмаганди. Мазкур натижалар сабаб «Бунёдкор» пешқадамлардан ортда қола бошлаганди. Миржалол Қўшоқович эса қадамба-қадам бу натижани яхшилаб борди.\nМавсум аввалида Лушчан тўплаш мумкин бўлган максимал очколарнинг 33 фоизига эга чиққан бўлса, Қосимовда бу кўрсаткич 64 фоизни ташкил қилди. Бироқ йўқотилган қимматли очколарнинг ўрнини тўлдириш имконсиз эди ва «Бунёдкор» чемпионат якунида 4-ўриндан юқорига кўтарила олмади. Энг ачинарлиси эса, “қалдирғочлар” илк бор ОЧЛ йўлланмасидан қуруқ қолишди.\nБиз клубдаги ўзгаришлар, қилинаётган ишлар ва келажак режалари ҳақида “Бунёдкор” ФК Бош директори Муроджон Алиев билан суҳбатлашдик.\nБир қадам орқага, икки қадам олдинга\n- Зеро асосий жамоамиз 3 йил мобайнида бир эмас, 3 қадам орқага ташлаган бўлса-да, биз келажакка ишонч билан қараймиз ва олдинга шахдам қадамлар ташлай олишимизга ишонамиз. Сабаби, муассисларимиз – “Ўзбекнефтегаз” ва “Ўзтрангаз” ташкилотларининг доимий кўмаги бизга шижоат ва куч бағишлайди. Уларнинг қўллаб-қувватлаши билан ўтган 8 ой давомида клуб инфратузилмасини яхшилаш, малакали кадрларни жалб этиш орқали пойдеворни анча мустаҳкамлади. Янги таклиф этилган мураббий Шухрат Мақсудов қўл остида ёш “қалдирғочлар” Ёшлар лигаси ғолиблигини қўлга киритди. Тажрибали мураббий Мурод Отажонов бошқарувида 2000 йил тарбияланувчилари 2-лига Тошкент шаҳар биринчилигида зафар қучдилар. Денис Коростиченко мураббийлик қилган 2001 йил тарбияланувчилари Бухорода бўлиб ўтган олий ва биринчи лига тайёрлов гуруҳи мусобақасида бош совринни қўлга киритди. Яъни, яқин заҳира ўз салоҳиятига эга ва тўғри экилган ниҳоллар тез орада ўз ҳосилини бера бошлайди.\nАкадемия (футбол мактаби)\n- Ўзбекистоннинг Биринчи Президенти Ислом Каримов ташаббуси билан бунёд этилган ҳамда амалдаги Президентимиз Шавкат Мирзиёев раҳнамолигида фаолият юритаётган Болалар-ўсмирлар футбол мактаби, яъни, академиямиз энг катта бойлигимиз ҳисобланади. Бугунги кунда бу ерда мингга яқин ўсмир-ёшлар малакали мураббийлардан футбол сир-асрорларини ўрганишмоқда. Клуб раҳбарияти академияда фақат футбол машғулотлари билан чегараланиб қолмасдан, ёш футболчилар билимли ва зеҳнли бўлиб етишишлари учун махсус ўқув курслари ҳам ташкил этган. Буни амалга ошириш учун эса малакали кадрлар танлаб олинган. Жумладан, ҳозирги кунда академияга мамлакатимизда илмий-методик назария ва амалиётлар бўйича энг кучли мутахассислардан бири, ФИФА ва ОФКнинг “Про” дипломи соҳиби Вадим Шодиматов раҳбарлик қилмоқда. Ўзбек футболи профессори Рустам Акрамов эса техник директор лавозимида фаолият юритмоқда.\nАкадемия тарбияланувчилари миллий, олимпия, ёшлар ва ўсмирлар терма жамоалари сафида Ватанимиз шарафини ҳимоя қилишмоқда. 2015 йил Янги Зеландиядида бўлиб ўтган U-20 Жаҳон чемпионатида юртдошларимиз чорак финалгача етиб боришди. Ҳорижий мутахассислар бошқа футболчилар қаторида академиямиз тарбияланувчилари ўйинига ҳам юксак бахо беришди ва йил якунида ОФКнинг “Энг яхши ёш футболчиси” йўналишида танлаб олинган учала номзод ҳам “Бунёдкор” тарбияланувчилари бўлиб чиқди! (Достонбек Ҳамдамов, Элдор Шомуродов, Забиҳилло Ўринбоев). Бунақаси ҳали футболимиз тарихида бўлмаганди. Якунда бош соврин Достонбек Ҳамдамовга насиб этди. Бу эътироф бевосита академиямизга ҳам таалуқли эди ва тез орада бу ўз исботини топди. 2017 йилнинг ноябрь ойида Малайзия пойтахти Куала-Лумпур шаҳрида ОФК қитъадаги Элит клублар мураббийлари 1-Форумини ўтказди. Унда қитъанинг футбол академиялари ривожланган Австралия, Хитой, Эрон, Япония, Корея Республикаси, Қатар, Саудия Арабистони, БАА ва Ўзбекистон вакиллари иштирок этди. Форумда “Бунёдкор” футбол мактаби қитъадаги энг яхши 10 та академия қаторига кириши расман эътироф этилди ва ушбу маскан раҳбари Вадим Шодиметовга махсус сертификат топширилди.\nЯқинда 23 ёшли футболчилар ўртасида Осиё чемпионлигини қўлга киритган терма жамоамиз миллионлаб юртдошларимизга олам-олам қувонч адо этишди. Қувонарлиси, бу таркибдан 5 нафари — дарвозабон Дилшод Ҳамроев, ҳимоячилар Рустамжон Ашурматов, Акрамжон Комилов, Исломжон Қобилов, ярим ҳимоячи Достонбек Ҳамдамов бизнинг тарбияланувчиларимиздир. Мусобақа ниҳоясига етганидан сўнг, мамлакат Президентининг “Агар адолат бўлса, коррупция бўлмаса нима бўлиши мумкинлигини кеча футбол кўрсатди”, деган фикрларига барча юртдошларимиз қаторида биз ҳам тўлалигича қўшиламиз ва шундай бўлишига ишонамиз. Бу - академия тарбияланувчиларини етиштириш борасида олиб бораётган фаолиятимизнингнинг энг устивор йўналиши ҳисобланади.\nАкадемия тарбияланувчилари ҳозирда нафақат мамлакатимиз, балки ҳорижда ҳам ўз иқтидорларини намойиш этмоқдалар. Сардор Рашидов Қатарнинг “Ал-Жаиш”, БААнинг “Ал-Жазира” клубларида ўйнаб қайтди, Отабек Шукуров шу мамлакатнинг “Ал-Шаржа”, Элдор Шомуродов Россиянинг “Ростов” клубида фаолият юритмоқда. Тарбияланувчиларимиздан Рустамжон Ашурматов, Акрамжон Комилов, Исломжон Қобилов, Достонбек Ҳамдамов, Миржамол Қосимов, Хуршид Ғиёсов, Нурилло Тўхтасиновлар асосий таркиб ўйинчисига айланган бўлса, ўтган мавсумда Дилшод Ҳамроев ва Сардор Азимов “Навбаҳор”, Жавохир Қахрамонов ва Эргаш Исмоилов “Бухоро”, Санжар Қодирқулов ва Жавохир Эсонқулов “Металлург” жамоалари таркибида ижара асосида тўп суришди. Забиҳилла Ўринбоев эса “Пахтакор” жамоасига трансфер қилинди. Ундан ташқари, яна бир қанча футболчилар эндиликда Про-Лига деб юритилаётган биринчи лига клубларига ижарага берилди ва ўз маҳоратларини ошириб қайтишди. Ҳар йили акдемиямизни ўнлаб иқтидорлар битиради ва улар мамлакатимиздаги бошқа жамоалар сафини ҳам тўлдиришади.\nЯнги ибора – маънавиятли футболчи!\nЮқорида таъкидлаганимиздек, академия тарбияланувчилари футбол билан биргаликда ўз билимини кучайтиришга ҳам алоҳида эътибор қаратилмоқда. Ёш футболчилар маънавият ва маърифат, рус тили, инглиз тили, психология фанларидан сабоқ олиш билан бирга, акробатика ва сузиш бўйича ҳам махсус дастурларни ўзлаштирмоқдалар. Бизнинг қатъий талабимиз шундай: фақат иқтидорли бўлишнинг ўзи кам, тарбияланувчиларимиз ҳар томонлама билимли, зукко, тарбияли, умумий қилиб айтганда маънавиятли ва маърифатли бўлиб етишиши шарт!\nБиз нега маънавият ва маърифатга урғу бермоқдамиз? Сабаби, маънавият - ўз-ўзингни англаш. Маънавият - бу сенинг яшашдан мақсадинг, дунёқарашинг, ҳаётга, атрофингдаги инсонларга виждонан, борингча муносабатда бўлишингдир. Зиммангдаги вазифангни, оиладаги, жамиятдаги ўрнингни, аввало ўзинг кўрсата олишинг, касбингга меҳр, яхшилик қила олмасанг ёмонликни ҳам бировга раво кўрмаслигингдир. Инсон яшагани сайин, ўқиб ўргангани сайин, одамларни билгани сайин маънавий олами кенгайиб бораверади. Бизнинг миллатимизга хос бир хусусият бор, ўзбек мен деб гапирмайди. Ўзбек биз деб гапиради. Биз, деганда бутун бир миллат жамланган. Демак, маънавиятли инсон миллий ғурур ва ифтихорни ҳам ўзида мужассам этиши шарт. Бу ўз навбатида катта масъулият ҳамдир. Эсингизда бўлса, ҳорижда ўтказилган ёшлар ўртасидаги халқаро турнирда футболчиларимиздан бири кореялик рақибини кунг-фу усулида тепди. Ҳакам дарҳол унга қизил карточка кўрсатиб майдондан четлатди. Бироқ унинг бу қилиғидан бутун ўзбек футболи азият чекди. Корея матбуоти “ўзбеклар билан энди ҳеч қачон ўйнамаслик керак!” дейишгача борди. Биз маънавият дарсларида мана шундай салбий воқеалар ҳақида гапириб, бундан тўғри хулоса чиқаришни, тарбияланувчиларимиз ўзини тутиши ва ижобий хулқ-атвори билан ажралиб туришини истаймиз.\nБу борада етарлича ташкилий ишлар олиб борилди. Малакали ўқитувчилар жалб қилинди. Яна бир муҳим жиҳат, авваллари ҳар бир йил учун 25 тадан ортиқ футболчи олинмагани сабабли, академияга кириш анча машаққатли ҳисобланарди. Ҳозир эса ҳар бир йилда 75—80 нафардан бола шуғулланмоқда. Яъни, асосий таркиб “А” гуруҳида жамланган бўлса, қолган тенгдошларига ҳам имкон бериш мақсадида “Б” ва “С” тижорат гуруҳлари ташкил этилган. Уларнинг ҳар бирига алоҳида мураббийлар бириктирилган. Ота-оналар уларга ўз фарзандини жойлаштириши мумкин. Энг муҳими, юқоридаги каби ўқув дарслари барчага баробар ўтказилади, бу борада ҳеч қандай чеклов йўқ.\nКуни кеча давлатимиз раҳбари билан учрашувда янгийўллик болакай орзуси “Бунёдкор” академиясида таҳсил олиш эканини билдиргани, кўпчиликка маълум бўлиб улгурди. Бу бизга ўзига хос шараф билан бирга, масъулият ҳам юклайди. Юртимизнинг қайси гўшасидан бўлмасин, футбол мактабимизда шуғулланишни истовчи ҳар бир болакай учун эшикларимиз очиқ. Бошқача бўлиши ҳам мумкин эмас — “Бунёдкор” замон билан ҳамнафас бўлишда давом этади!\n"Бунёдкор" футбол мактабида олиб борилаётган машғулотлар жараёнидан лавҳалар\n"Бунёдкор" футбол мактабида таҳсил олаётган ўсмирлар сузиш машқида\nТаниқли психолог Татьяна Усова ёш футболчиларни навбатдаги баҳсга руҳан тайёрламоқда\nТарбияланувчиларимиз инглиз тили дарсида\nМаънавият ва маърифат дарсидан лавҳа\nАкробатика ва аэробика машқлари\n"Бунёдкор" футбол мактабидаги овқатланиш тизими


Исроилда Трамп шарафига шаҳар қуриш бўйича ишлар бошланди\n21:05 / 14.06.2020\nИсроил ҳукумати АҚШ президенти Дональд Трамп шарафига Жўлон (Голан) тепаликларида манзилгоҳ қуриш бўйича ишни бошлади. Бу ҳақда Исроил бош вазири Биньямин Нетаньяху эълон қилди.\n“Бугун Жўлон тепаликларида Рамат-Трамп манзилгоҳини қуриш бўйича амалий ишларни бошлаймиз”, деб айтган Нетаньяху.\nThe Jerusalem Post нашрининг ёзишича, Исроил ҳукумати бу мақсадда бошланғич бюджетни маъқуллаган ва 8 млн шекел (2,3 млн доллар) ажратган. Ушбу пуллар манзилгоҳни режалаштириш ва унда вақтинчалик иншоотлар қуришга йўналтирилади. Аҳоли пунктини яратишдаги кейинги қадам қурилиш учун ер сотилиши бўлади.\nЖўлон тепаликлари Яқин Шарқдаги баҳсли ҳудуд бўлиб, 1967 йилдаги олти кунлик уруш давомида Исроил томонидан босиб олинган. Унгача ушбу ҳудуд Сурия назоратида бўлган. Иккала давлат ҳам тепаликларни ўзининг ери деб ҳисоблайди. БМТ Хавфсизлик кенгаши резолюцияларига кўра, бу ҳудуд ҳамон оккупация қилинган ҳудуд деб ҳисобланади.\nНетаньяху тепаликларда Трамп шарафига манзилгоҳ пайдо бўлишини 2019 йил апрелда эълон қилган. Ўша йилнинг июнида эса манзилгоҳга “Рамат-Трамп” номи берилган. Исроил бош вазири бундай манзилгоҳ 2019 йил мартида Трамп Ал-Қудсни Исроил пойтахти деб ва Исроилнинг Жўлон тепаликлари устидан суверенитетини тан олишига ҳурмат юзасидан қурилишини маълум қилган.\nБироқ Трампнинг ушбу қарори бир қатор давлатлар, жумладан, Россия, Туркия ва Сурия томонидан қораланган. Шунингдек, БМТ ва Европа иттифоқи ҳам тепаликларнинг Исроилники деб тан олинишига қарши чиққан.\nИсроиллик ҳарбийлар Фаластин вазири кортежини белгиланган манзилга ўтказишмади


84 Ўқиш режими + -\nАсални халқ табобати тавсия этадиган шифобахш неъматларнинг подшоҳи дейиш мумкин. Асал, бол фақат ширинлик бўлиб қолмай, энг аввало, шифо ҳамдир.\nҚуръони каримдаги Намл (асалари) сураси унинг нақадар фойдали ва ардоқли нарса эканини кўрсатиб қўйган. Пайғамбаримиз Муҳаммад алайҳиссалом «Асал истеъмол қилинглар, у кўп касалликларга шифодир», деганлар. Асал Яратганнинг чинакам мўъжизавий неъмати, бандалар саломатлигини асраш ва яхшилашдаги улуғ меҳрибонлиги белгисидир.\nЎзингиз тасаввур қилиб кўринг: онгсиз, ақлсиз бир ҳашаротга тинимсиз учиб-ишлаб, асал йиғишни амр қилиб қўйган Зот бундан фақат инсонларнинг соғлом ва бардам бўлишларини ирода этмаганми? Асалари бир кило асал тўплаш учун уясидан 120-150 минг марта учиб чиқиши, тўрт юз минг чақирим масофани учиб ўтиши керак. Бу, Ер куррасини белидан ўн марта айланиб ўтишга тенг келади. Энг қизиғи, асалари ўзи йиққан асалнинг юздан бир қисминигина истеъмол қилади, қолгани инсонларга туҳфа этилади.\nТиббиёт фанининг отаси, улуғ ҳаким Абу Али ибн Сино асалнинг кўплаб хосиятларни келтириб ўтади: «Асал мижозни тозалайди, қоннинг томирларда юришини равонлаштиради, гўштни бузилиш ва сасишдан сақлайди. Йирингли, чуқур яраларни тозалаб қотиради. Кўз хиралигидан халос этади. Бўғмадан қутулишга ёрдам беради. Бодомча безлари оғришининг олдини олади. Асал суви меъдани кучли қилади. Иштаҳани очиб, овқат ҳазмини яхшилайди. Темираткини асал ва аччиқтош аралашмаси йўқ қилади».\nИбн Сино таъбирича, навқиронликни сақлаб қолиш учун асал истеъмол қилиб туриш керак. Айниқса, ёши улғайиб қолганларга у бебаҳо шифо ва қувват манбаидир. У шамоллаш, ҳолсизлик, асаб тўқималари касалликларида яхши даво бўлади. Асал болалар ва қарияларга, танадаги модда алмашинуви бузилган кишиларга бирдай фойдалидир. Айниқса, у озиб кетиш, ич қотиши, ошқозон-ичак яралари касалликларини даволашда, мияни озуқлантиришда асқотади.\nЭнг қизиғи, асал олинган жойга қараб уларнинг тури маълум касалликларга шифо бўлар экан. Масалан, юқори нафас йўли шамоллаганларга тоғ асали фойда қилади. Ҳазм йўллари хасталикларида эса чўл ва далалардан олинган асал шифо бўлади. Юрак хасталикларида ўрмон асали кўпроқ наф келтирса, буйрак хуружида каштан дарахти гулининг асали қўлланилади.\nКамқонликда асални малина билан бирга истеъмол қилиш тавсия этилади. Асал дармонсизлик ва сил касали туфайли пайдо бўлувчи камқувватлиликда ҳам яхшигина ёрдам беради. Бунинг учун асални сархил сабзи шарбатига қўшиб, кунига 80-100 граммдан ичиб туриш тавсия этилади. Асални пиёзни қирғичдан ўтказилган тўлпига қўшиб истеъмол қилиш тананинг умумий тонусини кўтаришга ёрдам бериши ҳам табиблар тажрибасида синовдан ўтган.\nҲар қандай шифобахш неъматни меъёридан кўп истеъмол қилиш зарар келтиргани каби асалдан фойдаланишда мўътадилликка эътибор қаратиш лозим. «Асалнинг ҳам ози ширин» деган мақол бежизга тўқилмаган. Шифокорлар қандли диабет, астма (нафас бўғиши), асалга бадани сезгирлик кўрсатадиган беморларга уни тавсия этишмайди. Катта ёшдагилар бир кунда 100-150 грамддан, ёш болалар эса 30-40 граммдан ортиқ асал емаганлари маъқул. Бир ёшгача бўлган болаларга эса чойқошиқдаги асалнинг учдан бирини бериш мумкин, холос.\nАсални овқатдан бир-бир ярим соат олдин ёки овқат егандан уч соат ўтгач истеъмол қилиш тавсия этилади. Уни ширчой, сут ёки ширгурунч билан еган фойдалироқ. Асални қайноқ сув ёки чойга аралаштириб ичиш тавсия қилинмайди. Чунки эллик даражадан юқори иссиқ сувга солинган асал таркибидаги фойдали минераллар ўлади.\nНафақат асал, ҳатто асалари муми (прополис) ва сути ҳам бебаҳо шифо воситасидир. Асалари сути кўкйўтал, ошқозон яраси, бод (ревматизм), камқонлик, бемадорлик ва бошқа кўпгина касалликларни даволашда ишлатилади.\nХалқ табобатида асалари қиёми ёки елими (прополис) жуда кўп хасталикларга беминнат даво сифатида жуда қадимдан фойдаланиб келинган. Асалари уясидаги тешикчаларни, кириш-чиқиш йўлларини беркитишда, уячалар хонасидаги деворларни мустаҳкамлашда ишлатадиган шарбатсимон бу елимнинг даволаш хусусиятлари асосида микробларга ва шамоллашга қарши кураш, биологик қувватни ошириш, оғриқ қолдириш каби хоссалар ётади.\nПрополис нафас йўллари, қулоқ-томоқ-бурун, овқат ҳазм қилиш йўллари хасталиклари, бўқоқ, узоқ муддат тузалмаётган яралар, бачадон бўйни емирилиши (эрозияси), эркаклик жинсий бези касаллиги, иммунитет сусайиши каби ҳолатларда кенг қўлланилмоқда. Куйган ёки яраланган жойларни даволашда асалари елими энг яхши воситадир. Куйишдан ҳосил бўлган ярага ёки сурункали варрикоз яраларига елимнинг 15 фоизли малҳамини уч-тўрт қатлам докага қўйиб боғлаш, яхши самара беради.\nЧипқонни даволашда тоза елимни кулча қилиб чипқон устига қўйилади ва устидан ёпишқоқ қоғоз (лейкопластир) билан маҳкамланади ва то чипқондан йиринг чиқа бошламагунича олинмайди. Худди шу усулни тери касалликларида ҳам қўллаш мумкин.\nЕлимнинг турли фоиздаги аралашмаларидан қўтир (грибок), тери ўсмаси (рак), ўсмирлар юзидаги тошмалар, қадоқ, сўгал, сурункали ва оғир тошмалар (экзема), соч тўкилиб кетиши (каллик), терининг оқ касаллиги, оғиз бўшлиғи касалликларини даволашда ҳам самарали фойдаланилмоқда.\nАсаларини чақтириш ёки унинг тиббиёт йўли билан олинган заҳарини қўллаш орқали ҳам қадим-қадимдан турли касалликлар муолажа қилиб келинган. Масалан, заҳарига асал қўшиб, каллик даволанган, соч ўстиришда ишлатилган. Русия подшоҳи Иван Грозний ва Шветсия қироли Карл 12 бу хушбўй суюқликдан подагра (бўғин ва тўқималар касаллиги)ни даволашда фойдаланишган.\nҲозирги замон тиббиётида ҳам асалари заҳари кенг миқёсда қўлланилмоқда. Чунки асалари заҳари жуда кучли антибиотик модда саналади, унинг таркибидаги виропин, аписартрон ва бошқа шифобахш моддалар жуда кўп касалликларни даволаш ва олдини олишда тенги йўқ самарали воситадир. Асалари заҳари бод (ревматизм), неврит ва невралгия каби асаб тизими хасталиклари, кўзнинг баъзи касалликларини даволаш, қон босимини мўътадиллаштиришда самарали ишлатилмоқда. Аммо уни ўзбошимчалик билан ҳар ким ўзича қўллаши, болаларни даволашда ишлатиши хатарли оқибатларга олиб бориши мумкин.\nРивоят қилинишича «Абу Ҳанифа раҳматуллоҳи алайҳ Довуд Тоийга Нега ёлғизликни ихтиёр қилдинг деб сўради. Баҳсу жадални тарк этиш билан нафсимга қарши давоми...\n00:02 / 23.01.2017 3042\nАзизам, тангликдан халос бўл Америкада юраги эзгин кишилар устида олиб борилган тадқиқотлардан шу нарса маълум бўлдики, юракнинг эзгин бўлиши, «синиш»и ҳақиқий, давоми...\n23:02 / 09.02.2017 5387\n05:49 / 04.07.2018 1017\n08:31 / 05.02.2017 2920